Κάποιοι κλαίνε επειδή η χώρα μπορεί διεθνώς να εμφανίσει πρωτογενές πλεόνασμα και να βγει από την κρίση!\nΑθήνα, 26 Ιανουαρίου 2014\nΟμιλία Ευάγγελου Βενιζέλου Προέδρου του ΠΑΣΟΚ,\nσε πολιτική εκδήλωση του Κινήματος,\nγια τις πολιτικές εξελίξεις και την πορεία του Κινήματος ενόψει της μάχης των ευρωεκλογών και\nτων Αυτοδιοικητικών εκλογών\nΦίλες και φίλοι, συντρόφισσες και σύντροφοι, όπως είχα την ευκαιρία να πω και προηγουμένως στο συμβολικό κόψιμο της βασιλόπιτας της νέας χρονιάς, χαίρομαι που σας βλέπω όλες και όλους. Σας ευχαριστώ γιατί ήρθατε σήμερα εδώ.\nΧαίρομαι γιατί βρισκόμαστε εδώ σήμερα όλο το στελεχικό δυναμικό της Παράταξης, τα μέλη της Κεντρικής Πολιτικής Επιτροπής και των Τομέων, οι Βουλευτές μας φυσικά, οι Ευρωβουλευτές, οι εκπρόσωποι της Νεολαίας, οι Νομαρχιακές μας Επιτροπές.\nΓνωρίζετε, ότι λίγο πριν το τέλος της χρονιάς συνεδρίασε η Κεντρική Πολιτική Επιτροπή και κατέληξε σε μια πολύ σημαντική απόφαση για την πορεία της Παράταξης τους επόμενους μήνες. Το οργανωτικό μέρος της απόφασης αυτής περιλαμβάνει τη συγκρότηση, τριών βασικών Επιτροπών:\nμιας Επιτροπής για το συντονισμό των δημοτικών και περιφερειακών εκλογών,\nμιας Επιτροπής για τη συνεργασία μας στις ευρωεκλογές,\nμιας Επιτροπής που θα συντονίσει σε νομαρχιακό επίπεδο και σε περιφερειακό βέβαια τις Επιτροπές κοινωνικής και πολιτικής δράσης που συγκροτούνται.\nΈχουμε τέσσερις μήνες για τις ευρωπαϊκές, τις δημοτικές και περιφερειακές εκλογές. Οι τέσσερις μήνες είναι όπως είπα και οι μήνες της Ελληνικής Προεδρίας στο Συμβούλιο της Ευρωπαϊκής Ένωσης και οι μήνες στους οποίους κρίνεται η στροφή, η οριστική στροφή της χώρας προς την έξοδο από το Μνημόνιο και την κρίση.\nΈχει πολύ μεγάλη σημασία η ενεργοποίηση του κομματικού μηχανισμού του ΠΑΣΟΚ, η αξιοποίηση του δυναμικού του Κόμματος και της Παράταξης. Έχουμε πολλά αισιόδοξα μηνύματα, πολλούς θετικούς οιωνούς που δεν βασίζονται σε εκτιμήσεις και δημοσκοπήσεις, αλλά σε πραγματικά αποτελέσματα δεκάδων εκλογικών διαδικασιών σε συνδικαλιστικές Οργανώσεις όλων των επιπέδων, σε Επιμελητήρια, σε επιστημονικούς και άλλους Συλλόγους.\nΚαι βέβαια έχουμε τώρα εμφανή την παρουσία μας, την πολύ μεγάλη παρουσία μας στην Τοπική Αυτοδιοίκηση, στους Δήμους και τις Περιφέρειες. Ο ρόλος της Τοπικής Αυτοδιοίκησης δεν αναδεικνύεται λόγω των εκλογών, αναδεικνύεται λόγω της σημασίας που έχει η Τοπική Αυτοδιοίκηση για τη διαφύλαξη της κοινωνικής συνοχής και για την αντιμετώπιση των πρακτικών επιπτώσεων της κρίσης σε ατομικό και οικογενειακό επίπεδο.\nΕίμαστε πραγματικά υπερήφανοι για την παρουσία των στελεχών του ΠΑΣΟΚ και στο χώρο της Τοπικής Αυτοδιοίκησης και των δύο βαθμών και στο χώρο φυσικά του Συνδικαλιστικού, Συνεταιριστικού, Επιστημονικού και Επαγγελματικού Κινήματος.\nΓια να μπορέσουμε όμως να συγκροτήσουμε τις Επιτροπές αυτές δίνοντάς τους όχι μόνο οργανωτική υπόσταση αλλά και πολιτική κατεύθυνση, είναι καλό να συνεννοηθούμε μεταξύ μας αλλά και με τους πολίτες που μας ακούν, γύρω από την κατάσταση της χώρας. Και θέλω, φίλες και φίλοι, να είμαστε απόλυτα ειλικρινής μιλώντας και σε εσάς και στους πολίτες για το πώς αντιλαμβάνομαι την κατάσταση της χώρας.\nΗ κατάσταση της χώρας είναι δυστυχώς ζοφερή και επικίνδυνη. Γιατί βιώνουμε μια εντυπωσιακή και από ένα σημείο και μετά αδικαιολόγητη αντίφαση: η χώρα, με χίλιους κόπους και βάσανα, με τον ιδρώτα και τον κόπο του ελληνικού λαού, με τις θυσίες των ελληνικών οικογενειών ετοιμάζεται να κερδίσει το στοίχημα της οικονομίας και της οριστικής εξόδου από το Μνημόνιο και την κρίση. Φάγαμε πραγματικά τον γάιδαρο, όπως είπα χτες στο Πολιτικό Συμβούλιο και μας έμεινε η ουρά του. Η ουρά του είναι βέβαια δύσκολη, έχει τους δικούς της μεγάλους κινδύνους, αλλά είναι κρίμα από το Θεό να μην κεφαλαιοποιήσουμε και να μην αξιοποιήσουμε όλη αυτή την τεράστια προσπάθεια που έγινε, με εντυπωσιακά αποτελέσματα.\nΕνώ ετοιμαζόμαστε να κερδίσουμε το στοίχημα της οικονομίας και της εξόδου από την κρίση και το Μνημόνιο, κινδυνεύουμε να χάσουμε το κοινωνικό, θεσμικό και εθνικό στοίχημα. Γιατί ακυρώνονται διαρκώς με πάθος από τη μεριά της αντιπολίτευσης, αλλά όχι μόνο της πολιτικής αντιπολίτευσης και από τη μεριά συγκεκριμένων κοινωνικών θυλάκων, οι στοιχειώδεις προϋποθέσεις πολιτικής και κοινωνικής συναίνεσης.\nΗ Κυβέρνηση και η κοινοβουλευτική πλειοψηφία που συγκροτείται από τα δυο συνεργαζόμενα Κόμματα, αγωνίζεται. Αγωνίζεται με δυσκολίες γιατί υπάρχει μια διαρκής ενδοκυβερνητική διαπραγμάτευση ανάμεσα στα δυο Κόμματα. Υπάρχουν διαφορετικές ευαισθησίες, διαφορετικές προτεραιότητες, διαφορετικές επιμονές.Υπάρχουν λάθη, υπάρχουν παραλείψεις, υπάρχουν υστερήσεις. Η Κυβέρνηση αγωνίζεται ταυτόχρονα και στο εσωτερικό πεδίο αλλά και προς τα έξω διαπραγματευόμενη σκληρά, με δύσκολους εταίρους και συνομιλητές στο εξωτερικό. Η Κυβέρνηση και η κοινοβουλευτική πλειοψηφία με τις δυσκολίες τους, τις αντιφάσεις τους, τα προβλήματά τους αγωνιζόμαστε.\nΤο ΠΑΣΟΚ αγωνίζεται. Κουβαλάει το βάρος της χώρας και του στρατηγικού προσανατολισμού της. Η αντιπολίτευση όμως συνολικά επενδύει ανοιχτά στην αποτυχία της χώρας και στην εξανέμιση των θυσιών του ελληνικού λαού. Δεν κατανοεί, ή ακόμη χειρότερα υποδύεται ότι δεν κατανοεί τι συμβαίνει στην Ευρώπη και διεθνώς και τι είναι αυτό που παίζεται σε σχέση με την Ελλάδα τώρα, που έχουμε εμφανίσει αυτά τα εντυπωσιακά αποτελέσματα και έχει καταβάλλει ο ελληνικός λαός το τίμημα της κρίσης και της προσπάθειας υπέρβασης της κρίσης, γιατί όπως είπα και στην Κεντρική Πολιτική Επιτροπή, πολλοί νομίζουν ότι η κρίση άρχισε το 2010 με την εφαρμογή των μέτρων αντιμετώπισης και υπέρβασης της κρίσης.\nΜα η κρίση κορυφώθηκε στο τέλος του 2009. Η χώρα οδηγήθηκε με την πλάτη στον τοίχο σε απόλυτο αδιέξοδο. Και από το 2010 άρχισαν να φαίνονται αφ' ενός μεν οι δραματικές επιπτώσεις της κρίσης, αφ' ετέρου δε οι πρόσθετες επιπτώσεις του σχεδίου που αναγκαστήκαμε να εφαρμόσουμε για την αντιμετώπιση και την υπέρβαση της κρίσης γιατί δεν υπήρχε και δεν υπάρχει άλλο σχέδιο ανώδυνο, φιλικό, εύκολο.\nΤι θέλουμε τώρα από τους έξω, από την τρόικα, τις Κυβερνήσεις της Ευρώπης, τις Ηνωμένες Πολιτείες, το Διεθνές Νομισματικό Ταμείο, τις διεθνείς αγορές; Τι είναι αυτό που προσπάθησα κι εγώ στο πρόσφατο μεγάλο ταξίδι μου να πω στο Παρίσι, στις Βρυξέλλες, στην Ουάσιγκτον;\nΘέλουμε, πρώτον, αναγνώριση, κανονική όμως, ειλικρινή, των θυσιών και των επιτευγμάτων του ελληνικού λαού. Θέλουμε να γίνει κατανοητό όχι με πολιτικές χάρες, αλλά με πολιτική οξυδέρκεια για το μέλλον της Ευρώπης ότι η Ελλάδα πραγματικά είναι έτοιμη να βγει από το Μνημόνιο, από τις ειδικές αυτές συνθήκες στις οποίες βρίσκεται και να επανέλθει στην κανονικότητα, μιας χώρας μέλους της Ευρωζώνης.\nΟι χώρες της Ευρωζώνης βρίσκονται μέσα σε ένα θεσμικό πλαίσιο αλληλοεπιτήρησης, αναμφίβολα. Υπάρχουν προϋποθέσεις, κανόνες, διαδικασίες, έλεγχοι. Αυτοί οι κανόνες δεν λειτούργησαν μέχρι το 2009. Γι' αυτό υπάρχει ευθύνη των ευρωπαϊκών θεσμών των Ευρωπαίων εταίρων, του διεθνούς συστήματος. Και αν λειτούργησαν, λειτούργησαν χαμηλόφωνα, δεν έφτασαν στα αυτιά των ίδιων των λαών και των κοινωνιών και πιο συγκεκριμένα στα αυτιά του ελληνικού λαού, που καλείται να διαχειριστεί τις συνέπειες της κρίσης, αλλά δεν προειδοποιήθηκε έγκαιρα και καθαρά για το μέγεθος της κρίσης.\nΔεν θέλω να μιλήσω σήμερα για τα τεχνικά χαρακτηριστικά, για το πόσο εφικτή είναι η μακροπρόθεσμη βιωσιμότητα του χρέους, για το πώς όλα εξαρτώνται από αυτό. Η συζήτηση για το δημοσιονομικό κενό, για το χρηματοδοτικό κενό, όλα αυτά έχουν συζητηθεί, είναι πάνω στο τραπέζι, υπάρχουν λύσεις υπάρχουν απαντήσεις.\nΞέρουμε ότι η αλληλεγγύη της Ευρώπης παρέχεται, αλλά παρέχεται με πολύ σκληρούς όρους, ιδεολογικούς, πολιτικούς και οικονομικούς γιατί το διακύβευμα είναι μεγάλο, γιατί η βοήθεια που χρειάστηκε η Ελλάδα είναι μοναδική σε ύψος διεθνώς. Καμία χώρα ούτε στην Ευρώπη ούτε σε άλλη περιοχή του κόσμου δεν χρειάστηκε τόση βοήθεια, γιατί το μέγεθος της οικονομίας μας είναι μεγάλο, γιατί ο εθνικός πλούτος είναι μεγάλος.\nΓιατί η Ελλάδα, παρά την κρίση και μετά την κρίση, ανήκει πάντα στις 30 περίπου μεγαλύτερες οικονομίες του κόσμου. Έχει πολύ μεγάλη σημασία οι εταίροι μας να αντιληφθούν τι είναι αυτό που έγινε και πόσο σημαντικό είναι και γι' αυτούς η Ελλάδα να ολοκληρώσει με επιτυχία αυτή την πορεία. Γιατί εδώ, στην Ελλάδα, βρίσκεται το εργαστήριο όχι μόνο του μέλλοντος του δικού μας, αλλά και του μέλλοντος της Ευρώπης και της Ευρωζώνης.\nΜέσα όμως, ενώ δίνουμε αυτή τη μάχη στο εξωτερικό, ζούμε μια τελείως διαφορετική πολιτική κατάσταση, γεμάτη από ένταση, πρώιμη αλαζονεία νέων ή παλαιών φορέων που περνούν τώρα την περίοδο του μικρομεγαλισμού τους, μια εμμονική διεκδίκηση της εξουσίας λες και η κατάληψη και η άσκηση της εξουσίας είναι αυτοσκοπός, ανεξάρτητα από την ουσία του πολιτικού προτάγματος και του προγράμματος. Βλέπουμε να υπάρχει μια, χωρίς αντικείμενο και χωρίς τέλος, στρατηγική εφόδου για εσωτερική κατανάλωση.\nΤο δημόσιο περιβάλλον είναι ιδιαίτερα επιβαρημένο. Αναβιώνει η συζήτηση για την τρομοκρατία, για ζητήματα ασφάλειας, ενώ η Ελλάδα είχε καταγράψει στα μέσα της δεκαετίας του 2000 διεθνώς εντυπωσιακές επιτυχίες στον τομέα αυτό. Ανακυκλώνεται η συζήτηση γύρω από σκάνδαλα υπαρκτά σε πάρα πολύ μεγάλο βαθμό δυστυχώς, γύρω από δωροδοκίες, από μίζες.\nΑυτή η συζήτηση είναι μια συζήτηση που πληγώνει κατάκαρδα το πολιτικό σύστημα και ιδίως το ΠΑΣΟΚ. Γιατί δυστυχώς έχουμε ιστορικές, θεσμικές ευθύνες γιατί εκθρέψαμε μια κατηγορία στελεχών μας, που άσκησε εξουσία που πάτησε πάνω στις πλάτες των μελών, των φίλων και των ψηφοφόρων του ΠΑΣΟΚ, και όχι απλώς δεν τίμησε, αλλά ατίμασε ευθέως το ρόλο του δημόσιου λειτουργού που είναι τεταγμένος στην προστασία του δημοσίου συμφέροντος.\nΣτηρίζουμε και επαινούμε τις πρωτοβουλίες της Δικαιοσύνης στον τομέα αυτό, αλλά όλα αυτά θα έπρεπε να κινηθούν πολύ πιο γρήγορα και πολύ πιο αποτελεσματικά, γιατί οι περισσότερες κρίσιμες πληροφορίες είναι γνωστές εδώ και πάρα πολύ καιρό, εδώ και χρόνια.\nΑυτό οδηγεί στην ισοπέδωση, στη γενίκευση της καχυποψίας, σε μια ανασφάλεια όλων των επιπέδων: από το απλό αστυνομικό επίπεδο μέχρι το επίπεδο φυσικά του μέλλοντος των θεσμών. Δίνουμε συνεχώς τροφή στο φασισμό, την ξενοφοβία, το ρατσισμό, αναπτύσσονται μορφές θεσμικού λαϊκισμού.\nΥπεύθυνοι για τη λειτουργία της δημοκρατίας και του κράτους Δικαίου χάνουν συχνά την αίσθηση του μέτρου. Αυτό έχει ως αποτέλεσμα να δημιουργείται η εντύπωση μιας ηθικής αμφισβήτησης πάντων κατά πάντων και σε αυτά έρχεται η ισοπέδωση της αντιμνημονιακής ευκολίας, της συνωμοσιολογίας και της απλούστευσης. Έρχεται ο οχετός ανώνυμων χυδαιοτήτων, στο διαδίκτυο που είναι ένα επίτευγμα της εποχής μας, ένα μέσω ανυπολόγιστης αξίας αλλά ταυτόχρονα κάποιοι το διαστρέφουν και το χρησιμοποιούν για την παραφθορά των θεσμών.\nΑναπτύσσονται φαινόμενα φασίζοντα, το φαινόμενο ενός ηθικού και κοινωνικού κανιβαλισμού και αυτό τελικά οδηγεί σε μια έλλειψη εθνικής αυτοπεποίθησης, στην αίσθηση μιας εχθρικής περικύκλωσης της χώρας, μιας διεθνούς συνωμοσίας η οποία στρέφεται εναντίον μας.\nΧάνουμε πολύ συχνά τις προτεραιότητες και την ουσία των πραγμάτων και αναμφίβολα γι' αυτή την κατάσταση, την αντιφατική και δύσκολη κατάσταση, ευθύνεται η εκάστοτε Κυβέρνηση. Αλλά δεν ευθύνεται η αντιπολίτευση; Δεν ευθύνεται η Δικαιοσύνη; Δεν ευθύνεται η Διοίκηση με τους λειτουργούς της που διεκδικεί την αυτονομία της σε σχέση με την εκάστοτε Κυβέρνηση; Δεν ευθύνονται οι ανεξάρτητες Αρχές; Τα Μέσα Ενημέρωσης και όσοι έχουν πρόσβαση σε αυτά; Δεν ευθύνονται οι εκπρόσωποι του ακαδημαϊκού κόσμου και της διανόησης; Δεν ευθύνεται η Εκκλησία με το δικό της λόγο; Δεν ευθύνεται ο λεγόμενος επιχειρηματικός κόσμος που πρέπει ν’ ασχοληθεί με το κύριο αντικείμενό του που είναι η παραγωγή, η ανταγωνιστικότητα, η απασχόληση;\nΑυτό έχει ως αποτέλεσμα να υπονομεύονται εθνικές κατακτήσεις αλλά και εθνικές επιδιώξεις. Γιατί, ας μη λέμε ψέματα μεταξύ μας, οι συνθήκες αυτές δυσκολεύουν πάρα πολύ την αποτελεσματική άσκηση και ολοκλήρωση της Προεδρίας του Συμβουλίου της Ευρωπαϊκής Ένωσης, που είναι μια εξαιρετική ευκαιρία να δείξει διεθνώς η Ελλάδα το κανονικό πρόσωπο μιας χώρας μέλους της Ευρωπαϊκής Ένωσης και όχι συνεχώς το πρόσωπο μιας χώρας σε ειδικό καθεστώς της Ελλάδας της κρίσης.\nΤι νόημα έχει η συζήτηση για το εντυπωσιακό επίτευγμα του πρωτογενούς πλεονάσματος που μας επιτρέπει να ικανοποιήσουμε επιτακτικές ανάγκες ευπαθών κοινωνικών ομάδων όπως οι ανάπηροι για παράδειγμα, όταν αμφισβητείται το επίτευγμα αυτό στο εσωτερικό της χώρας, όταν κάποιοι κλαίνε επειδή η χώρα μπορεί διεθνώς να εμφανίσει πρωτογενές πλεόνασμα;\nΤι σημασία έχει η σκληρή διαπραγμάτευση με την τρόικα και οι επαφές που κάνουμε, που κάνω κι εγώ ως Υπουργός των Εξωτερικών στο εξωτερικό, όταν στο εσωτερικό λειτουργεί διαρκώς μια 5η φάλαγγα, η οποία λυπάται όταν η χώρα έχει επιχειρήματα, όταν η χώρα διεκδικεί την έξοδο από την κρίση και επιζητεί και αποζητά την παραμονή της Ελλάδας σε μια κατάσταση εξάρτησης και απελπισίας;\nΤι νόημα έχουν οι προσπάθειές μας σε σχέση με τον πλειστηριασμό της πρώτης κατοικίας; Τι νόημα έχουν όλα τα μέτρα που παίρνουμε για τις ευπαθείς ομάδες, για την ανεργία, για την αξιοποίηση του ΕΣΠΑ, οι προσπάθειες να συλληφθεί η φοροδιαφυγή μέσα από δικές μας αναξιοποίητες νομοθετικές πρωτοβουλίες του 2010 και του 2011 όπως η άρση του τραπεζικού απορρήτου ή η καταγραφή και ο έλεγχος των εμβασμάτων εξωτερικού, όταν τα πάντα αμφισβητούνται και δεν υπάρχει κανένας εθνικός κοινός παρανομαστής;\nΦίλες και φίλοι, συντρόφισσες και σύντροφοι, ο αγώνας που δίνουμε είναι τραγικά δύσκολος, αλλά υπαρξιακά αναγκαίος για τη χώρα. Ενώ μας βρίζουν και μας λοιδορούν γιατί κάποιοι έχουν την πεποίθηση, ισχυρίζονται δηλαδή λέγοντας ψέματα, ότι έχουν την πεποίθηση, πως θέλαμε πραγματικά από ένα είδος ταξικού μίσους ν’ αμφισβητήσουμε τα μεγάλα επιτεύγματα του ΠΑΣΟΚ των δεκαετιών του ’80, του ’90 και του 2000! Ότι εμείς οι ίδιοι θέλαμε να περικόψουμε μισθούς και συντάξεις και ν’ αμφισβητήσουμε κατακτήσεις της μεταπολίτευσης, αλλά όχι μόνο της μεταπολίτευσης, και του μεταπολεμικού κράτους στην Ελλάδα, του μετεμφυλιακού τουλάχιστον κράτους στην Ελλάδα, για να ωφελήσουμε συμφέροντα της Γερμανίας, της πλουτοκρατίας, των πολυεθνικών! Δεν θυμάμαι κανείς και δεν τιμά κανείς αυτά που έγιναν τα 40 χρόνια της μεταπολίτευσης.\nΑλλά όλοι αυτοί που το κάνουν αυτό, ζητούν τη διατήρηση των κεκτημένων της μεταπολίτευσης ή υπόσχονται την επιστροφή σε αυτά τα κεκτημένα. Μας κατηγορούν, φίλες και φίλοι, ούτε λίγο ούτε πολύ επειδή δεν αφήσαμε τον τόπο, να ζήσει την εμπειρία της απόλυτης καταστροφής, οικονομικής, κοινωνικής και θεσμικής.\nΓιατί κάποιοι είχαν δει αυτή την περιπέτεια της χώρας ως ευκαιρία να οδηγηθεί η χώρα στο απόλυτο αδιέξοδο, στην ασύντακτη, όχι μόνον οικονομική αλλά πολιτική και θεσμική χρεοκοπία για να στήσουν το πανηγύρι των δικών τους μικροκομματικών σκοπιμοτήτων.\nΗ χώρα λοιπόν, βίωσε δυστυχώς την κρίση και την προσπάθεια εξόδου από την κρίση, με τρόπο διαλυτικό και παραλυτικό. Υπάρχει πρόβλημα εθνικού προσανατολισμού στο οποίο πρέπει να δώσουμε απαντήσεις. Πολλοί νιώθουν την κρίση και τις θυσίες ως μια προσωπική προσβολή και απογοήτευση και το καταλαβαίνω αυτό, είναι ψυχολογικά εύκολα εξηγήσιμο.\nΥπάρχει σε πολλούς - και αυτοί παλιά είχαν τιμήσει την παράταξή μας με την ψήφο τους και τη συμμετοχή τους - ένα πένθος για το χαμένο παράδεισο της μεταπολίτευσης, επειδή έπρεπε να δούμε σε μια βάση ορθολογική και δίκαιη κάποια πράγματα τα οποία ήταν απολύτως αναγκαία για ν’ ανασυγκροτηθεί η οικονομία και το κράτος.\nΥπάρχει λοιπόν αυτό το πένθος για το χαμένο παράδεισο της μεταπολίτευσης, την οποία όμως όλοι κατακρίνουν, όλοι λοιδορούν, όλοι υπονομεύουν, όλοι αμφισβητούν, ενώ είναι αναμφίβολα η ιστορικά καλύτερη περίοδος της χώρας. Λες και υπάρχει ένα προπατορικό αμάρτημα της μεταπολίτευσης και όλοι αναρωτιούνται ποιος έδωσε τον απαγορευμένο καρπό σε ποιον. Όλους ξαφνικά τους απάτησε μια Εύα, που δεν ξέρουμε ποια είναι.\nΗ Εύα αυτή, δεν είναι η κοινωνία, δεν είναι ο επιχειρηματικός κόσμος, δεν είναι το επικοινωνιακό σύστημα, δεν είναι το κράτος με τις δομές του, είναι τελικά το ΠΑΣΟΚ. Το ΠΑΣΟΚ γίνεται η Εύα η οποία έδωσε τον απαγορευμένο καρπό και τελικά έχει την ευθύνη για την απώλεια του παραδείσου!!!\nΜε τέτοιους όρους μόνον γίνεται αντιληπτή η στάση πολλών πολιτών, πολλών κοινωνικών ομάδων και σύσσωμης της αντιμνημονιακής αντιπολίτευσης σε σχέση με το τι συμβαίνει στη χώρα. Αυτό οδηγεί σε μια βαθιά κρίση αντιπροσώπευσης που δεν αφορά μόνο τα κόμματα της κυβέρνησης, αλλά αφορά όλο το πολιτικό σύστημα, το δήθεν νέο πολιτικό σύστημα.\nΥπάρχει κρίση αξιών, γιατί ακόμη η ελληνική κοινωνία δεν έχει πιστέψει συνολικά, ομόθυμα, σταθερά, οριστικά, στην αξία της εργασίας μέσα από την οποία παράγεται και διανέμεται δίκαια ο κοινωνικός και εθνικός πλούτος. Και φυσικά, υπάρχει αυτή η ακατάσχετη στη συνωμοσιολογία που διαχέεται στο κοινωνικό σώμα, πως δήθεν υπήρχαν λύσεις χωρίς κόστος και κάποιος έκανε μια κακή επιλογή προδίδοντας τη χώρα, που θα μπορούσε να συνεχίσει αμέριμνη και ανεπηρέαστη χωρίς θυσίες.\nΕγώ σας λέω ότι πράγματι έγιναν πολύ μεγάλα λάθη. Υπήρξαν εσφαλμένες εκτιμήσεις, υπήρξαν λανθασμένα διαπραγματευτικά επιχειρήματα. Χάθηκε χρόνος, δεν ειπώθηκε όλη η αλήθεια στον ελληνικό λαό πριν από τις εκλογές του 2009. Δεν αντιδράσαμε αμέσως μετά από αυτές. Δε διαμορφώσαμε τις προϋποθέσεις της πολιτικής συναίνεσης και της συσπείρωσης όλων των κοινοβουλευτικών δυνάμεων.\nΑλλά είναι άλλο πράγμα αυτό, μέσα στην αγωνία ν’ αντιμετωπίσεις μια πρωτοφανή κρίση και άλλο πράγμα το συλλογικό ψεύδος, η αυταπάτη, ότι υπήρχε ένα σχέδιο δήθεν το οποίο δεν το βρήκαμε και δεν το εφαρμόσαμε γιατί θέλαμε να θίξουμε τους Έλληνες και το επίπεδο ζωής τους και θα μπορούσαμε να έχουμε εφαρμόσει το σχέδιο αυτό, ώστε όλα να είναι μέλι-γάλα και κανείς να μην έχει κανένα πρόβλημα και να έχουμε βγει από μια κρίση ελλείμματος, ανταγωνιστικότητας, χρέους, από μια κρίση που αφορούσε την ίδια τη συγκρότηση του ελληνικού κράτους, τη σχέση κράτους και οικονομίας, τη σχέση κράτους και κοινωνίας.\nΌλοι λοιπόν, είναι καλοί, κακό είναι το ΠΑΣΟΚ, η κυβέρνηση στην οποία μετέχει το ΠΑΣΟΚ. Όλοι οι άλλοι, αντιπολίτευση, σχολιαστές, διανοούμενοι, απόμαχοι πολιτικοί με μεγάλη δράση και κυβερνητικές ευθύνες στη δεκαετία του ’80, του ’90, του 2000, ακόμη και του 2010, δημοσιογράφοι, κληρικοί, είναι όλοι αθώοι του αίματος.\nΚανείς όμως Έλληνας πολίτης δε χάνει κατά βάθος την ευφυΐα του. Ξέρουν όλοι οι Έλληνες πολίτες ότι δεν υπήρχε και δεν υπάρχει σχέδιο Β. Και τώρα το πραγματικό δίλημμα είναι ανάμεσα στο μόνο υπαρκτό σχέδιο που με δυσκολίες και βάσανα ολοκληρώνεται και μας οδηγεί κάπου κι ένα ανύπαρκτο σχέδιο που απειλεί και υπόσχεται να μας οδηγήσει πίσω στο μηδέν, υπό το μηδέν, ν’ ακυρώσει όλες τις κατακτήσεις για να ξανακάνουμε με τρισχειρότερους όρους, την ίδια διαδρομή. Ο πραγματικός Σίσυφος είναι αυτός.\nΕδώ παίζεται και η φάρσα περί μετενσάρκωσης του Ανδρέα Παπανδρέου και επανάληψης του φαινομένου του ΠΑΣΟΚ, η ανιστόρητη αυτή, η γελοία φάρσα.\nΠάμε όμως στο ζήτημα της οικονομίας με πιο ευθύ τρόπο: Το βασικό ερώτημα είναι: Έχει βελτιωθεί πραγματικά η κατάσταση; Ή είναι ένας εξωραϊσμός λογιστικός των αριθμών, αυτό που συμβαίνει; Βγαίνουμε πράγματι από το τούνελ ή κινδυνεύουμε να ξανακυλήσουμε;\nΦίλες και φίλοι, η Ελλάδα τελεί υπό απηνή έλεγχο. Δεν έχει κανένα περιθώριο να εξωραΐζει τα λογιστικά και στατιστικά της στοιχεία. Αυτό που πέτυχε ο ελληνικός λαός με τις θυσίες του είναι επιβεβαιωμένο, υπαρκτό. Αυτό που λέμε πρωτογενές πλεόνασμα, δεν είναι αριθμοί, είναι η επάνοδος της χώρας σε συνθήκες δημοσιονομικού ελέγχου και ισορροπίας.\nΑυτή είναι η βάση για την οριστική επιβεβαίωση της βιωσιμότητας του χρέους και της βιωσιμότητας της ελληνικής οικονομίας μέσα στην Ευρωζώνη, μέσα στη Ευρώπη, μέσα στις διεθνείς αγορές. Αυτή είναι η δυνατότητά μας τώρα να στραφούμε στην πραγματική οικονομία να λειτουργήσει διαφορετικά το τραπεζικό σύστημα, να έχουμε διαφορετική αντίληψη και πρακτική στη χρηματοδότηση των επιχειρήσεων, στις επενδύσεις, ιδίως στις μικρές και μεσαίες, στη δημιουργία θέσεων εργασίας, στην αντιμετώπιση του μεγάλου εθνικού προβλήματος της ανεργίας.\nΑυτός είναι ο κύκλος που έπαψε, που παύει να είναι φαύλος και γίνεται τώρα ενάρετος, δημιουργικός, παραγωγικός και μας δίνει την ευκαιρία να ξανακερδίσουμε σταδιακά, βήμα-βήμα το χαμένο έδαφος. Έχει λοιπόν βελτιωθεί η κατάσταση δημοσιονομικά και μακροοικονομικά, αλλά η αγωνία του κόσμου εξακολουθεί να είναι ίδια.\nΗ τραγική εμπειρία της καθημερινότητας είναι ίδια. Ξέρουμε τι συμβαίνει σε κάθε οικογένεια, σε κάθε σπιτικό, σε κάθε πολίτη. Φυσικά δεν έχει αντιμετωπισθεί η ανεργία, δεν έχει αντιμετωπισθεί η μείωση του εισοδήματος που ήταν ανέλπιστη, τραγική, λόγω των συνθηκών της κρίσης. Φυσικά υπάρχουν επιχειρήσεις που κρέμονται από μια κλωστή, που αγωνίζονται να βρουν πρόσβαση στις Τράπεζες, που έχουν οφειλές στην Εφορία, που χρωστάνε δάνεια, που έχουν σοβαρά προβλήματα με τ’ Ασφαλιστικά Ταμεία.\nΒεβαίως κάθε νοικοκυρά αγωνίζεται καθημερινά να τα φέρει βόλτα. Ξέρουμε πολύ καλά τι συμβαίνει. Αλλά όσο και αν φαίνεται περίεργο, η σφαίρα η δημοσιονομική, η μακροοικονομική, αυτή που αφορά τους έρημους τους αριθμούς, είναι αυτή που θα λειτουργήσει ως μηχανισμός για να δώσουμε λύσεις και απαντήσεις στα προβλήματα της καθημερινότητας και στις αγωνίες κάθε σπιτικού στην Ελλάδα.\nΈχει πολύ μεγάλη σημασία να το καταλάβουμε αυτό, να το κάνουμε βίωμά μας και να το πούμε με πειστικότητα και επιμονή σε όλους τους πολίτες. Μόνον έτσι μπορούμε να ξεπεράσουμε οριστικά την κρίση, να βγούμε από το μνημόνιο, ν’ ανακτήσουμε την κυριαρχία μας, την αξιοπρέπειά μας, τη θεσμική μας ισοτιμία.\nΈτσι λειτουργούν δυστυχώς οι αγορές. Για να είσαι κυρίαρχο κράτος, πρέπει να μπορείς να δανείζεσαι με κανονικούς όρους στις διεθνείς αγορές. Όσο και αν φαίνεται περίεργο, κυριαρχία δεν είναι μόνο η προστασία των συνόρων, η άσκηση των κυριαρχικών δικαιωμάτων στο Αιγαίο και την Ανατολική Μεσόγειο. Κυριαρχία είναι και η κανονικότητα στις διαδικασίες του δημόσιου διεθνούς δανεισμού. Και αυτό πρέπει να το κατακτήσουμε.\nΑυτό το νόημα έχει η συζήτηση αν η Ελλάδα θα χρειαστεί ή δε θα χρειαστεί ένα άλλο μνημόνιο. Το μνημόνιο είναι ο συμβολισμός μιας χώρας που δεν είναι κανονική. Η έξοδος από το μνημόνιο δε σημαίνει έξοδο από τους μηχανισμούς επιτήρησης όπως είπα, του Συμφώνου Σταθερότητας, αλλά σημαίνει επάνοδο σε θεμελιώδεις θεσμούς της θεσμικής ισοτιμίας και της κανονικότητας των κρατών μελών της Ευρωπαϊκής Ένωσης.\nΑυτό έχει πολύ μεγάλη σημασία για το κόστος του χρήματος, για το κόστος του δανεισμού, για τη ροή των χρηματοδοτήσεων. Μα αυτό είναι το μυστικό για όλα. Όποιος λειτουργεί μέσα στην αγορά, αντιλαμβάνεται την αγωνία του επιχειρηματία και των επιχειρήσεων που είναι τελικά και αγωνία του εργαζόμενου. Γιατί αν δεν έχουμε ζωντανές επιχειρήσεις, δεν έχουμε ζωντανές θέσεις εργασίας στον ιδιωτικό τομέα.\nΑυτό είναι όλο το μυστικό της υπόθεσης. Και αυτό είναι το μεγάλο διακύβευμα. Παίζονται στην πλάτη μας όλα αυτά τα χρόνια, παιχνίδια νομισματικών ισορροπιών. Παιχνίδια διεθνών εμπορικών σχέσεων. Παιχνίδια τραπεζικών σχέσεων σε μια παγκόσμια τραπεζική αγορά που μας ξεπερνούν ως μέγεθος. Και στην πραγματικότητα αυτό που θέλουμε είναι η Ελλάδα να διαφυλαχθεί και να μη λειτουργεί ως γήπεδο ή ως πρόσχημα για να εξελίσσονται αυτά τα μεγάλα παιχνίδια στα οποία εμείς μπορούμε ν’ ασκήσουμε εκ των πραγμάτων, περιορισμένη επιρροή.\nΈχει λοιπόν φίλες και φίλοι, πολύ μεγάλη σημασία να δούμε πώς από το επίπεδο αυτό της εθνικής ατμόσφαιρας, της κοινωνικής συνοχής που πρέπει να διαφυλάξουμε, των συγκεκριμένων δημοσιονομικών και μακροοικονομικών επιτευγμάτων και των στόχων μας για την κοινωνική πολιτική, που έχει στο επίκεντρο τον απλό άνθρωπο με δυσκολίες, την ευπαθή κοινωνική ομάδα, τον ανάπηρο, τον πολύτεκνο, τον τρίτεκνο, τον ανασφάλιστο υπερήλικα, τον ανασφάλιστο άνεργο ή επαγγελματία που έκλεισε την επιχείρησή του, πώς περνάμε στο αμιγώς πολιτικό επίπεδο.\nΠώς αντιμετωπίζουμε εμείς ως ΠΑΣΟΚ πρωτίστως και ως δημοκρατική προοδευτική παράταξη αυτή τη μεγάλη κρίση αντιπροσωπευτικότητας, που αφορά τους πάντες, όπως είπα, και όχι μόνο τα κόμματα της κυβερνητικής συνεργασίας. Γιατί βλέπουμε ένα φαινόμενο ίσως πρωτοφανές, μια κοινωνία βαθιά επιφυλακτική πολιτικά, μια κοινωνία που περίπου σε ποσοστό 50% δεν εκφράζεται πολιτικά γιατί νιώθει ότι υποαντιπροσωπεύεται.\nΣημασία λοιπόν έχει τώρα που βαδίζουμε προς τις δημοτικές και περιφερειακές εκλογές και προς τις ευρωεκλογές, να δούμε ξανά τα δύο ζεύγη εννοιών, για τα οποία μίλησα στην Κεντρική Πολιτική Επιτροπή. Τι είναι προοδευτικό και τι είναι συντηρητικό, φίλες και φίλοι στη χώρα μας; Προοδευτικό είναι το ανεύθυνο; Προοδευτικό είναι το δημαγωγικό, το συνωμοσιολογικό, το μη ορθολογικό;\nΠροοδευτικό είναι αυτό που προτείνει στους πολίτες μια βουτιά στο κενό για να έχουν αυτή την απόλαυση, ενός ακραίου σπορ πάνω στις πλάτες των απλών ανθρώπων; Τι είναι συντηρητικό; Συντηρητικό είναι το υπεύθυνο, το δύσκολο, αυτό που έχει κόστος; Αυτό που βλέπει τον μακρύ ιστορικό χρόνο; Αυτό που προστατεύει το εθνικό συμφέρον; Αυτό που βάζει έναν φραγμό στις θυσίες του ελληνικού λαού, αποδέχεται κάποιες, για να προστατεύσει το μεγαλύτερο μέρος του κεκτημένου;\nΤι είναι προοδευτικό και τι είναι συντηρητικό στη χώρα μας αυτή τη στιγμή; Αυτό πρέπει να το απαντήσουμε με θάρρος και ευθύτητα. Δεν πρέπει να έχουμε κανένα σύμπλεγμα κατωτερότητας, ότι δήθεν ακολουθούμε μια πολιτική συντηρητική, ότι έχουμε κάνει μια αξιακή στροφή, ότι έχουμε εγκαταλείψει τις παρακαταθήκες του Ανδρέα Παπανδρέου και του ΠΑΣΟΚ, του 1974 ή ότι έχουμε εγκαταλείψει τις αρχές του ευρωπαϊκού δημοκρατικού σοσιαλισμού.\nΤι είναι παλιό και τι είναι νέο; Νέο είναι αυτό που υπόσχεται την επιστροφή στο παλιό λοιπόν, το οποίο καταγγέλλεται. Νέο είναι αυτό που θέλει να μείνουν όλα ακίνητα, να διατηρηθούν τα βαθύτερα αίτια της κρίσης και η Ελλάδα να μη βγει ποτέ από την κρίση; Αυτά είναι τα νέα σχήματα, τα νέα κόμματα, οι νέες ηγεσίες, οι νέες προτάσεις; Αυτή είναι η αφήγηση για το μέλλον της χώρας;\nΚαι το παλιό είναι αυτό που παίρνει δύσκολες αποφάσεις, που κάνει ριζοσπαστικές τομές, διαρθρωτικές αλλαγές; Που προτείνει ένα νέο μοντέλο ανάπτυξης και παραγωγής; Που δίνει προοπτική στους νέους; Που μιλάει για καινοτομία, για επιχειρηματικότητα, για ένα νέο αγροτικό τομέα; Που μιλάει για τις δυνατότητες του τουρισμού, της ενέργειας, των ιχθυοτροφιών; Που μιλάει για τα Ερευνητικά Κέντρα, για το διανοητικό κεφάλαιο;\nΑυτό είναι το παλιό; Για σκεφθείτε ποιο είναι το νέο και ποιο το παλιό στην Ελλάδα του 2014.. Γιατί πραγματικά δεν έχουμε συμφωνήσει ούτε στα στοιχειώδη στη χώρα μας. Διάβασα σήμερα μια συνέντευξη του Εκπροσώπου Τύπου του ΣΥΡΙΖΑ που λέει, πρώτη φορά: «Δεν υπάρχει εκλογική και κυβερνητική συνεργασία του ΣΥΡΙΖΑ με τους Ανεξάρτητους Έλληνες του κ. Καμένου». Αλλά ακούμε συνεχώς το άλλο, το αντίθετο και το βλέπουμε να υλοποιείται στη Βουλή.\nΚαι επαναλαμβάνω και σ’ εσάς το ερώτημα που είχα θέσει στα μέλη της Κεντρικής Πολιτικής Επιτροπής: Ναι, είναι δυσάρεστο να έχεις το αίσθημα ότι συνεργάζεσαι με τη Δεξιά, με τη συντηρητική παράταξη, με τον ιστορικό αντίπαλό σου, που προσχώρησε όμως καθυστερημένα, στη στρατηγική επιλογή του ΠΑΣΟΚ το Νοέμβριο του 2011.\nΝαι, έχουμε μια συνεργασία στην οποία θέλαμε και τη ΔΗΜΑΡ, έφυγε η ΔΗΜΑΡ, θα πούμε γι’ αυτό, έχουμε το σχήμα λοιπόν ΠΑΣΟΚ – Νέα Δημοκρατία και το αντίπαλο σχήμα είναι ΣΥΡΙΖΑ και οι Ανεξάρτητοι Έλληνες του κ. Καμμένου. Εμείς θέλουμε ένα σχήμα, το οποίο να συγκεντρώνει όλες τις εθνικές δυνάμεις αυτό θέλαμε πάντα. Αυτό προτείναμε το Μάιο του 2012, τον Ιούνιο του 2012, αυτό προτείναμε μέσω της εθνικής ομάδας διαπραγμάτευσης, πάντα ζητάμε εθνική συσπείρωση, εθνική συναίνεση, κοινωνική ευθύνη. Άλλοι δεν θέλησαν να έρθουν.\nΑλλά ας μείνουμε στο υπάρχον σχήμα της παρούσας Βουλής. Έχουμε μια Κυβέρνηση ΠΑΣΟΚ – Νέας Δημοκρατίας και μια αντιπολίτευση που διεκδικεί το μέλλον, που είναι η αντιπολίτευση του ΣΥΡΙΖΑ και των Ανεξαρτήτων Ελλήνων του κ. Καμμένου. Ποιο είναι το προοδευτικό και ποιο το συντηρητικό σχήμα; Ποιο είναι το παλιό και ποιο το νέο; Ποιο είναι το υπεύθυνο και ποιο το ανεύθυνο;\nΚαι γιατί δεν τοποθετούνται στο μείζον ζήτημα του μέλλοντος της χώρας; Προτείνουν τι; Τη μονοκομματική τους Κυβέρνηση και αυτοί, όπως την είχαν προτείνει και κάποιοι άλλοι το 2012. Προτείνουν τι; Την εμμονή τους στην εξουσία; Προτείνουν τι; Το εξής απλό σχέδιο: είμαστε νέοι, είμαστε άφθαρτοι, είμαστε ηθικοί, θα κάνουμε καλύτερη διαπραγμάτευση στην Ευρώπη από τη διαπραγμάτευση που έκαναν αυτοί οι παλιοί. Ας έρθουν να δουν πως είναι η διαπραγμάτευση στην Ευρώπη!\nΑς έρθει ο κ. Τσίπρας τώρα ως υποψήφιος του μικρού περιθωριακού Κόμματος της Ευρωπαϊκής Αριστεράς να μας πει με ποιους θα κάνει νέους συσχετισμούς στην Ευρώπη, ποιες Κυβερνήσεις, ποιες χώρες, ποια Κόμματα; Και τι λένε οι Ευρωπαίοι Σοσιαλιστές, Εργατικοί, Σοσιαλδημοκράτες, Δημοκράτες; Τι λένε οι Ευρωπαίοι Χριστιανοδημοκράτες, Συντηρητικοί, Λαϊκοί, Ευρωσκεπτικιστές; Με ποιες χώρες θα διαμορφώσετε συσχετισμούς;\nΝαι, είναι πολύ δύσκολο, συντηρητικό και αγκυλωμένο το ευρωπαϊκό περιβάλλον, δεν υπάρχει όμως τίποτε καλύτερο. Όχι μόνο για την Ελλάδα που ανήκει στην ήπειρο αυτή, αλλά δεν υπάρχει και τίποτε καλύτερο σε άλλες περιφερειακές οικονομίες. Που υπάρχει περισσότερη δημοκρατία, μεγαλύτερο κοινωνικό κράτος, μεγαλύτερη πολυφωνία, μεγαλύτερη ανεκτικότητα, μεγαλύτερη έμπνευση, μεγαλύτερη επίδοση στην καινοτομία;\nΑυτό είναι που πρέπει να τονίσουμε και να υπογραμμίσουμε, χωρίς συμπλέγματα ενοχής για την ιστορική μάχη που δώσαμε και δίνουμε.\nΦίλες και φίλοι, όπως είπα και προηγουμένως, μέσα σε μια Κυβέρνηση συνεργασίας που σηκώσει τόσο μεγάλο βάρος, είναι μεγάλη θα έλεγα η αγωνία μας να διατηρήσουμε και να αναδείξουμε την ταυτότητα και την αυτονομία του ΠΑΣΟΚ. Γιατί φυσικά η Κυβέρνηση δεν είναι δική μας, αλλά η Κυβέρνηση δεν είναι και της Νέας Δημοκρατίας, είναι μια Κυβέρνηση συνεργασίας και διαρκούς διαπραγμάτευσης.\nΑλλά η αλήθεια είναι ότι τους τελευταίους μήνες, από τότε που διαμορφώθηκε η παρούσα Κυβέρνηση στα τέλη του Ιουνίου του 2013, το ΠΑΣΟΚ με την πρωτοβουλία και την πρωτοπορία της Κοινοβουλευτικής του Ομάδας που σηκώνει τεράστιο βάρος, έχει καταγεγραμμένες συγκεκριμένες επιτυχίες.\nΝα αναφερθώ στο περιβόητο ζήτημα των 25 ευρώ; Στις παρεμβάσεις μας στο νομοσχέδιο για την Πρωτοβάθμια Φροντίδα Υγείας; Στον αγώνα μας για τη διατήρηση του καθεστώτος προστασίας της πρώτης κατοικίας; Να αναφερθώ στα προγράμματα για τους ανέργους μέσω του ΟΑΕΔ; Να αναφερθώ στις ολοκληρωμένες τροπολογίες μας για άλλες κατηγορίες οι οποίες περιμένουν από το ΠΑΣΟΚ μια απάντηση, όπως είναι για παράδειγμα το ΕΚΑΣ σε όλους τους ανάπηρους, ή η κάλυψη υπηρεσιών υγείας για τους ανασφάλιστους, άνεργους και τους επαγγελματίες του ΟΑΕΕ που έχουν μείνει χωρίς κάλυψη υγείας; Να μιλήσω για τα θέματα που αφορούν τη δημοκρατία, τους θεσμούς, τη Χρυσή Αυγή, τον αγώνα κατά του φασισμού και του ναζισμού;\nΣε όλα αυτά το ΠΑΣΟΚ κανοναρχεί, διαμορφώνει το δημόσιο κλίμα και τη γραμμή της Κυβέρνησης. Φυσικά υπάρχουν πρωτοβουλίες Υπουργών που ανήκουν στη Νέα Δημοκρατία, φυσικά υπάρχουν διαφορές οι οποίες είναι ιστορικές, οι οποίες είναι ιδεολογικές, οι οποίες είναι αξιακές. Αλλά είμαστε παντού παρόντες με τους Υπουργούς μας, τους Υφυπουργούς μας, τους Γενικούς Γραμματείς, Διοικητές Οργανισμών και κυρίως με τους Βουλευτές μας και την ομάδα στήριξης του κυβερνητικού έργου που κάνουν όλοι μαζί ένα έργο υποδειγματικό.\nΔυστυχώς σε πολύ μεγάλο βαθμό άγνωστο στην κοινή γνώμη, γιατί τα Μέσα Ενημέρωσης φυσικά ασχολούνται κάθε μέρα με τη ροή της ειδησεογραφίας, με ένα θέμα και καλό. Με αυτό, που έλκει τα φώτα της δημοσιότητας. Από πίσω υπάρχει δουλειά ωρών, ημερών, σκληρή διαπραγμάτευση, φροντίδα για τον άνθρωπο που αγωνιά. Αλλά αυτό δεν το πληροφορείται δυστυχώς κανείς.\nΚαι αυτό είναι η ευθύνη των δικών μας κομματικών και παραταξιακών δικτύων, αυτή είναι η ευθύνη των Επιτροπών που συγκροτούμε σήμερα, αλλά και αυτή είναι η ευκαιρία των δημοτικών, περιφερειακών και ευρωπαϊκών εκλογών. Γιατί στο επίπεδο του Δήμου, στο επίπεδο της Περιφέρειας αλλά και μέσα από τη συζήτηση για την Ευρώπη, μπορούμε να αναδείξουμε όλα αυτά τα συγκεκριμένα επιτεύγματα, τις προσπάθειες, τους στόχους οι οποίοι δυστυχώς έχουν μείνει πίσω από τα φώτα της δημοσιότητας.\nΦίλες και φίλοι, η Δημοκρατική Παράταξη ιστορικά ήταν πάντα ανεξάρτητα από την κοινωνική έκφρασή της, η Παράταξη της εθνικής και ιστορικής ευθύνης, των δύσκολων αποφάσεων των μεγάλων κεκτημένων. Το ΠΑΣΟΚ εξέφρασε και εκφράζει αυτό το χώρο και γνωρίζει πάρα πολύ καλά ότι αυτό που λέγεται Δημοκρατική Προοδευτική Παράταξη είναι πρωτίστως ένα μέγεθος ιστορικό, αξιακό και κοινωνικό.\nΠοτέ, όπως ειπώθηκε χτες στο Πολιτικό Συμβούλιο, ούτε και την εκλογικά κορυφαία στιγμή του 48% το ΠΑΣΟΚ και ο Ανδρέας Παπανδρέου δεν είπε ότι «το ΠΑΣΟΚ μόνο του εκφράζει το σύνολο της Δημοκρατικής Προοδευτικής Παράταξης», που είναι ένα κοινωνικό ρεύμα, που είναι αξιακό κεκτημένο, που είναι ένα ιστορικό κεκτημένο, που είναι ένα ιστορικό μέγεθος, που είναι ένα ηθικό μέγεθος για τον τόπο μας.\nΑυτό ισχύει και τώρα. Εμείς, όπως είπα και προηγουμένως, ποτέ δεν κλείσαμε την πόρτα σε κανέναν. Ποτέ δεν θέλαμε να διακόψουμε τον προγραμματικό διάλογο με κανέναν. Αγωνιστήκαμε να διατηρηθεί η ΔΗΜΑΡ μέσα στην Κυβέρνηση, προτείναμε στη ΔΗΜΑΡ να παίξει πολύ πιο σημαντικό ρόλο στα κυβερνητικά πράγματα το Μάιο του 2012 και να αποφύγουμε τις πολωτικές και εκβιαστικές εκλογές του Ιουνίου του 2012.\nΣταθήκαμε όρθιοι με το 12,4%, καθόλου ευκαταφρόνητο ποσοστό ενόψει των συνθηκών στις εκλογές του Ιουνίου του 2012. Προτείναμε και πάλι Κυβέρνηση συνεργασίας όλων των προοδευτικών φιλοευρωπαϊκών δυνάμεων που αυτοπροσδιορίζονται ως τέτοιες. Και πάντα επιμένουμε στην ανάγκη για εθνική ενότητα και πολιτική συναίνεση. Ξέρουμε ότι τελείωσαν οι αυτοδύναμες Κυβερνήσεις, ότι κανείς δεν μπορεί να πορευτεί μόνος, ότι ο τόπος κυβερνιέται πάρα πολύ δύσκολα, ότι η ευρωπαϊκή διαπραγμάτευση είναι ακόμη δυσκολότερη.\nΔυστυχώς από τον Ιούνιο του 2013 τους τελευταίους δηλαδή 8 μήνες κα μετά, αντιμετωπίζουμε μια διαφορετική στάση ακόμη και των φίλων μας της ΔΗΜΑΡ. Μια στάση, θα μου επιτρέψετε να πω, αντιφατική. Γιατί δεν υπάρχει μια καθαρή τοποθέτηση σε σχέση με την Κυβέρνηση. Τώρα, σιγά - σιγά αποσαφηνίζεται η στάση αυτή, ως μια στάση αντικυβερνητική, που θέτει ακόμη και ζήτημα εκλογών, βουλευτικών εκλογών. Μόνο που κανείς δεν λέει ποια θα είναι η Κυβέρνηση που θα οδηγήσει τη χώρα με ασφάλεια στην οριστική έξοδο από την κρίση μετά από εκλογές.\nΜας βγαίνουν πολλοί «από τα Αριστερά», στο όνομα της ηθικής και αναρωτιέται κανείς: αυτοί που επικαλούνται την ηθική τους με το επιχείρημα πως είναι ηθικοί, επειδή δεν έχουν ασκήσει εξουσία, γιατί βιάζονται να απολέσουν αυτό το ηθικό πρόσχημά τους, αυτό το φύλλο συκής της ηθικής, διεκδικώντας με τόσο πάθος την εξουσία. Ή, τι έχουν να πουν όσοι έζησαν έστω και περιορισμένα την εμπειρία της εξουσίας; Πού είδαν ότι εστιάζεται η εξ αντικειμένου ανηθικότητα της εξουσίας;\nΈχουμε πολύ σοβαρά προβλήματα, στον πυρήνα των οποίων βρίσκεται το ερώτημα: υπάρχει άλλη στρατηγική; Υπάρχει άλλο κυβερνητικό πρόταγμα; Υπάρχει κανείς που προτείνει να σχηματιστεί μια άλλη Κυβέρνηση τώρα για να οδηγήσει τη χώρα με άλλο τρόπο αλλού; Σε αυτό πρέπει να τοποθετηθούν όλοι και δεν τοποθετούνται με τη σαφήνεια, την ευθύνη και την εντιμότητα που απαιτείται.\nΓια να το πω διαφορετικά: μπορείς να είσαι προοδευτικός δημοκράτης, Κεντροαριστερός όπως είναι το ΠΑΣΟΚ και να μετέχεις στην ευθύνη της Κυβέρνησης; Προφανώς και μπορείς. Αυτή είναι η επιλογή μας, αυτή είναι και η επιλογή όλων των Ευρωπαίων Σοσιαλιστών και Δημοκρατών.\nΜπορείς να είσαι προοδευτικός, δημοκράτης, ευαίσθητος να ανήκεις στο ΠΑΣΟΚ, να είσαι υπερήφανος για την ιστορία του, να διεκδικείς την προοπτική του και να είσαι ταυτόχρονα μέτοχος μιας εθνικής ευθύνης, που σημαίνει δύσκολες αποφάσεις; Προφανώς ναι. Κεντροαριστερά, προοδευτικότητα, δημοκρατικότητα σημαίνει δημαγωγία; Ανευθυνότητα; Κρυψίνοια; Σημαίνει πως δεν λέω ποια είναι η άποψή μου για το τι μπορεί και πρέπει να γίνει στη χώρα; Τι είναι ασφαλές και εφικτό και τι είναι επικίνδυνο και ανέφικτο;\nΑυτό είναι το μεγάλο θέμα. Στην πραγματικότητα και ενόψει των ευρωπαϊκών εκλογών, το μεγάλο θέμα είναι αυτό. Είναι το δίλημμα που είπα προηγουμένως: αν η χώρα θα ολοκληρώσει με ασφάλεια τη μόνη εφικτή και υπαρκτή εθνική στρατηγική, που οδηγεί οριστικά στην έξοδο από την κρίση και το Μνημόνιο, ή αν θα κάνει μια άλλη, αβέβαιη, αόριστη, μη περιγραφόμενη, μη προτεινόμενη επιλογή η οποία ακυρώνει τις θυσίες και μας οδηγεί ξανά στην αρχή, για να ξανακάνουμε αυτό τον κύκλο, σαν να είμαστε καταδικασμένοι να κυνηγάμε την ουρά μας μέσα σε ένα λαβύρινθο από τον οποίο δεν υπάρχει έξοδος.\nΕδώ έρχονται στο δημόσιο διάλογο Κινήσεις (όχι Κόμματα, Κινήσεις) όπως οι 58 αλλά και πολλές άλλες Κινήσεις που επιδιώκουν να λειτουργήσουν ως καταλύτης και όχι οι ίδιες ως Κόμμα ή ως εκφραστές μιας Παράταξης που είναι ιστορικό, κοινωνικό και αξιακό μέγεθος.\nΚαι έχουμε πει κατ’ επανάληψη ότι το ΠΑΣΟΚ που σέβεται όλα τα πρόσωπα και όλες τις Κινήσεις, χωρίς κανένα ηγεμονισμό αλλά με πλήρη συνείδηση της ιστορίας του και του ρόλου του, είναι έτοιμο να αποδεχτεί αυτού του είδους τις προσκλήσεις και προκλήσεις και να συμπράξει στη συγκρότηση ευρύτερων εκλογικών σχημάτων ενόψει των ευρωπαϊκών εκλογών. Χωρίς καμία αλαζονεία, χωρίς κανένα ηγεμονισμό, σεβόμενο τους πάντες, αλλά διεκδικώντας και από τους άλλους απόλυτο σεβασμό του ρόλου του.\nΠροσέξτε, απόλυτο σεβασμό της υπόστασής του και του σημερινού του ρόλου, όχι μόνο της ιστορίας του και όχι μόνο του γεγονότος ότι μετέχει σε μια Κυβέρνηση συνεργασίας και διασφαλίζει την κυβερνητική σταθερότητα με τη συμμετοχή του στην Κυβέρνηση αυτή. Η διαφορά είναι κρίσιμη και σαφής.\nΣεβόμαστε τους πάντες, συμπράττουμε, θέλουμε απόλυτο σεβασμό της υπόστασης και του ρόλου του ΠΑΣΟΚ τώρα, και όχι, όπως είπα και προηγουμένως, της ιστορικής του διαδρομής ή του γεγονότος ότι υπάρχει η Κυβέρνηση συνεργασίας.\nΚαι έτσι μπορούμε να πάμε στην Ελιά, για την οποία έχω μιλήσει στην εναρκτήρια Συνδιάσκεψη των διαδικασιών του Συνεδρίου μας τον Ιούλιο του 2012, αμέσως μετά τις εκλογές. Όταν είπα ότι «το ΠΑΣΟΚ είναι υπερήφανο για το όνομα, τα εμβλήματα και τα σύμβολά του», και ταυτόχρονα είπα ότι «ανοίγεται μπροστά μας ο δρόμος της Ελιάς, σύμφωνα με το ιταλικό παράδειγμα, της συσπείρωσης δηλαδή και της σύμπραξης Κομμάτων, Κινήσεων, προσώπων, ομάδων, εκφραστών ιδεών, ανθρώπων που λειτουργούν μέσα στην κοινωνία, ανθρώπων που λειτουργούν στην Αυτοδιοίκηση, στο Συνδικαλισμό, στη Νεολαία, στη γειτονιά, στις Μη Κυβερνητικές Οργανώσεις».\nΈχουμε την ευκαιρία τώρα, ούτως ή άλλως, να δοκιμάσουμε την εμβέλεια και την πειστικότητα τέτοιων πρωτοβουλιών. Κατ' αρχάς γιατί οι δημοτικές και περιφερειακές εκλογές από τη φύση τους και εξ ορισμού προσφέρονται για παρόμοιες συσπειρώσεις, γιατί πέρασε η εποχή των στενών κομματικών επιλογών και των χρισμάτων.\nΓιατί σημασία έχουν τα πρόσωπα στην Τοπική Αυτοδιοίκηση, καταξιωμένοι Δήμαρχοι και Περιφερειάρχες, νεώτεροι άνθρωποι, νέοι σε ηλικία άνθρωποι, πολίτες οι οποίοι αναπτύσσουν πολύ μεγάλη και αξιοσέβαστη τοπική δραστηριότητα. Γύρω από αυτούς συσπειρώνονται κοινωνικές δυνάμεις οι οποίες υπερβαίνουν τα όρια κάθε Κόμματος. Άρα χωρίς στενές κομματικές διαδικασίες και χωρίς χρίσματα, το ΠΑΣΟΚ η ευρύτερη Δημοκρατική Προοδευτική Παράταξη, όλες οι Κινήσεις του χώρου στηρίζουμε κατά περίπτωση και κατά περιοχή κατά Δήμο και κατά Περιφέρεια, τα πρόσωπα αυτά που εκφράζουν τις ιδέες μας, τις αντιλήψεις μας, τις πρακτικές μας, το όραμά μας και την πρότασή μας για το ρόλο του Δήμου, για το ρόλο της δημοτικής Κοινότητας, για το ρόλο της Περιφέρειας και της Περιφερειακής Αυτοδιοίκησης.\nΑλλά το ίδιο ισχύει και για τις ευρωεκλογές. Γιατί στις ευρωεκλογές έχουμε βέβαια τη σημαία του Ευρωπαϊκού Σοσιαλιστικού Κόμματος που κυματίζει, ούτως ή άλλως, δίπλα στη σημαία του ΠΑΣΟΚ, καθώς το ΠΑΣΟΚ είναι εδώ και χρόνια μέλος του Ευρωπαϊκού Σοσιαλιστικού Κόμματος.\nΣτο Ευρωπαϊκό Σοσιαλιστικό Κόμμα όμως και την πλατφόρμα του πιστεύουν και πάρα πολλοί άλλοι στην Ελλάδα: Κινήσεις, πρόσωπα όπως τα περιέγραψα προηγουμένως. Υπάρχουν και Κόμματα που ισχυρίζονται ότι εκφράζονται και αυτά από το Ευρωπαϊκό Σοσιαλιστικό Κόμμα. Και εμείς λέμε «Ναι, ελάτε να κατέβουμε όλοι μαζί με το ψηφοδέλτιο του Ευρωπαϊκού Σοσιαλιστικού Κόμματος, ελάτε να αναδείξουμε στην Ελλάδα την προγραμματική πρόταση που θα υιοθετήσει το Ευρωπαϊκό Σοσιαλιστικό Κόμμα στα τέλη Φεβρουαρίου – αρχές Μαρτίου στο προγραμματικό Συνέδριό του στη Ρώμη, όπου και θα επισημοποιηθεί η υποψηφιότητα του Martin Schulz ως Προέδρου της Ευρωπαϊκής Επιτροπής».\nΤο Ευρωπαϊκό Σοσιαλιστικό Κόμμα όμως δεν είναι ουδέτερο πολιτικά, έχει άποψη για την Ελλάδα, έχει άποψη για την Ευρώπη. Το Ευρωπαϊκό Σοσιαλιστικό Κόμμα είναι το Κόμμα στο οποίο μετέχουν εθνικά Κόμματα που παίζουν πολύ σημαντικό ρόλο στις Κυβερνήσεις τους στις χώρες τους.\nΤο Κόμμα του αγαπητού φίλου και συντρόφου Hannes Swoboda το Αυστριακό Σοσιαλδημοκρατικό Κόμμα και πριν τις εκλογές που έγιναν στην Αυστρία μετείχε στον συνασπισμό και κατείχε τη θέση του Καγκελαρίου και εξακολουθεί να κατέχει τη θέση του Καγκελαρίου στην Αυστρία, ο Υπουργός Οικονομικών όμως ανήκει στο Συντηρητικό Κόμμα και ο Υπουργός Εξωτερικών ανήκει στο Συντηρητικό Κόμμα και ήταν πάρα πολύ σκληρή η κα Fekter, η μέχρι προ ολίγων ημερών Υπουργός Οικονομικών της αυστριακής Κυβέρνησης.\nΤώρα έχουμε μια νέα πραγματικότητα στη Γερμανία, γιατί το SPD, το ιστορικό Σοσιαλδημοκρατικό Κόμμα της Ευρώπης που γιόρτασε τα 150 χρόνια του στη Λειψία πριν από λίγους μήνες, μετέχει στην κυβερνητική ευθύνη και κατέχει τη θέση του Αντικαγκελαρίου και Υπουργού Οικονομίας, τη θέση του Υπουργού Εξωτερικών, αλλά δεν αλλάζουν οι κρατικοί συσχετισμοί, δεν αλλάζει η εθνική γερμανική στρατηγική μέσα στην Ευρώπη και για την Ευρώπη.\nΟ Πρόεδρος του Eurogroup ο κ. Dijsselbloem ανήκει στο ολλανδικό Εργατικό Κόμμα που είναι μέλος του Ευρωπαϊκού Σοσιαλιστικού Κόμματος, το ίδιο και ο Υπουργός Εξωτερικών της Ολλανδίας, αλλά ο Πρωθυπουργός ανήκει στο Φιλελεύθερο Κόμμα και οι επιλογές της ολλανδικής Κυβέρνησης είναι οι επιλογές της ολλανδικής εθνικής στρατηγικής.\nΌλοι αυτοί έχουν άποψη για το τι έπρεπε και τι πρέπει να γίνει στην Ελλάδα. Πιστεύετε ότι όλοι αυτοί θεωρούν αδιάφορο αν στην Ελλάδα ένα Κόμμα στηρίζει την Κυβέρνηση, λέει την αλήθεια, λέει ότι «αυτή είναι η δύσκολη εθνική στρατηγική με θυσίες και πόνο, αλλά με ασφάλεια και προοπτική» ή αν λέει «δεν πειράζει, είμαι κι εδώ είμαι κι εκεί, είμαι και λίγο αντιπολίτευση, είμαι έτοιμος να συνεργαστώ και με ένα άλλο σχήμα που μπορεί να είναι το σχήμα στο οποίο μετέχει ο κ. Καμμένος»;\nΔεν θέλω να προδικάσω κανέναν, ούτε θέλω να πω τίποτε έμμεσα. Αλλά υπάρχουν προφανώς όρια και επιλογές. Άρα η επιλογή του Ευρωπαϊκού Σοσιαλιστικού Κόμματος δεν είναι μια επιλογή παιδικού περιπάτου, «πάμε στις εκλογές γιατί είναι ωραίο να λέμε ότι είμαστε Ευρωπαίοι Σοσιαλδημοκράτες».\nΠάμε στις ευρωπαϊκές εκλογές γιατί υπάρχουν πανευρωπαϊκοί συσχετισμοί πάρα πολύ σκληροί και γιατί πάμε να παλέψουμε με το Ευρωπαϊκό Σοσιαλιστικό Κόμμα και την ομάδα των Ευρωπαίων Σοσιαλιστών και Δημοκρατών στο ευρωπαϊκό Κοινοβούλιο για το ποιος θα είναι ο Πρόεδρος της Ευρωπαϊκής Επιτροπής, ο Πρόεδρος του Ευρωπαϊκού Συμβουλίου, ο ύπατος εκπρόσωπος, για το πώς θα κατανεμηθούν οι Επίτροποι, ποιες είναι οι επιλογές της Ευρώπης.\nΑλλά και για να διαπραγματευτούμε διακυβερνητικά, Κυβέρνηση με Κυβέρνηση, κράτος με κράτος. Γιατί οι μεγάλοι συσχετισμοί στην Ευρώπη δεν είναι δυστυχώς συσχετισμοί κομματικοί ή ιδεολογικοί. Αλλά είναι συσχετισμοί διακρατικοί, μόνιμοι, ανεξαρτήτως Κυβερνήσεων. Γιατί υπάρχουν συμφέροντα, γιατί υπάρχουν οικονομικοί εθνικισμοί.\nΆρα το παιχνίδι της Ευρώπης είναι σκληρό και δύσκολο και οι επιλογές που γίνονται στο επίπεδο των ευρωπαϊκών πολιτικών Κομμάτων είναι επιλογές οι οποίες έχουν όχι μόνο αισθητικό ή ιδεολογικό ή αξιακό βάρος, αλλά και πολύ συγκεκριμένο πρακτικό, σκληρό, διαπραγματευτικό περιεχόμενο.\nΓια να συγκροτήσεις την εναλλακτική πρόταση του ευρωπαϊκού πολιτικού Νότου, θέλεις Κόμματα προοδευτικά, ιδέες, διανοούμενους, δεξαμενές σκέψης, αλλά θέλεις και χώρες που με τις Κυβερνήσεις τους ν’ αλλάξουν τον πανευρωπαϊκό διακρατικό συσχετισμό. Αλλιώς είσαι ή αφελής ή επικίνδυνος. Και προτείνεις στον ελληνικό λαό πράγματα τα οποία είναι είτε ψευδαισθήσεις είτε απατηλές υποσχέσεις.\nΦίλες και φίλοι, αυτό είναι το ζήτημα. Εμείς λοιπόν προχωράμε όπως έχουμε αποφασίσει στην Κεντρική Πολιτική Επιτροπή. Έχουμε προτείνει να συγκροτηθεί και θα κινήσουμε τη διαδικασία άμεσα, μια κοινή και ενιαία Οργανωτική Επιτροπή στην οποία θα μετέχει το ΠΑΣΟΚ, θα μετέχουν οι 58, θα μετέχουν όλες οι Κινήσεις που βλέπουν τον εαυτό τους μέσα στο χώρο.\nΘ’ απευθύνουμε ξανά ενοχλητική και επίμονη πρόσκληση στη ΔΗΜΑΡ, να μετάσχει σ’ αυτή την Κοινή Οργανωτική Επιτροπή για να συγκροτήσουμε μια μεγάλη Συνδιάσκεψη για την Ευρώπη και την Ελλάδα μέσα στην Ευρώπη, ενόψει των ευρωεκλογών. Και θα προτείνω να μείνουν κενές οι θέσεις των κομμάτων που δε μετέχουν σ’ αυτή την προσπάθεια, ώστε να υποδηλώνεται και συμβολικά η πάντα ανοιχτή και καλόπιστη και ειλικρινής πρότασή μας.\nΚαι αυτή η Κοινή Οργανωτική Επιτροπή, χωρίς ηγεμονισμούς, χωρίς πλειοψηφίες, με συναινέσεις, θα συγκαλέσει μια Συνδιάσκεψη, μεγάλων μεγεθών Συνδιάσκεψη, που θα εκφραστούν όλοι, θα εκφραστεί το ΠΑΣΟΚ με τις Οργανώσεις του, θα εκφραστεί η κοινωνία των πολιτών, θα εκφραστεί ο χώρος της Αυτοδιοίκησης, ο χώρος του Συνδικαλιστικού και Συνεταιριστικού Κινήματος, το Πανεπιστήμιο, ιστορικές προσωπικότητες που έχουν παίξει προοδευτικό ρόλο για την Ελλάδα και την Ευρώπη στην Ελλάδα ή την Ευρώπη.\nΚαι φυσικά και όλοι οι άλλοι θα μετέχουν με ισότιμοι τρόπο, πρωτίστως για να συζητήσουμε για την Ευρώπη, για μια Ευρώπη ξανά φωτεινή και φωτισμένη, για την Ευρώπη των αξιών, που δεν είναι καθόλου αυτονόητη. Η Ευρώπη της δημοκρατίας, του κοινωνικού κράτους, του πλουραλισμού, των δικαιωμάτων, του κράτους δικαίου.\nΗ Ευρώπη των μεγάλων συναινέσεων, των μεγάλων τομών, της ανταγωνιστικότητας, της καινοτομίας, της ευρηματικότητας, της υψηλής ποιότητας στην παραγωγή αγαθών και υπηρεσιών, η Ευρώπη της πλήρους απασχόλησης. Η Ευρώπη ενός ευρώ που λειτουργεί ως παράγοντας ανταγωνιστικότητας και ευημερίας και όχι ως ανάσχεση των προσπαθειών των λαών και των κοινωνιών.\nΘα ξαναμιλήσουμε για μια Ευρώπη που τη φαντάστηκαν οι ιδρυτές της, όσοι συνέλαβαν την ιδέα της ευρωπαϊκής ολοκλήρωσης. Για μια Ευρώπη που έχει ίδιους πόρους και κρατικό προϋπολογισμό, που βαδίζει προς μια ολοκλήρωση όχι μόνο νομισματική, αλλά και οικονομική και κοινωνική και πολιτική, με σεβασμό στις εθνικές ταυτότητες.\nΜια Ευρώπη που δίνει απάντηση στους πολλαπλούς ευρωσκεπτικισμούς της Δεξιάς, στο όνομα δήθεν της εθνικής κυριαρχίας η οποία δεν υπάρχει χωρίς συμμαχίες και συσπειρώσεις. Της Ακροδεξιάς που στην πραγματικότητα χρησιμοποιεί την «ευρωπαϊκή απειλή» για να τροφοδοτήσει την ξενοφοβία και το ρατσισμό. Τώρα δε θέλουν ούτε τους Ρουμάνους και Βουλγάρους εργαζομένους με ίσα δικαιώματα μέσα στην Ευρώπη.\nΚαι φυσικά, τον ευρωσκεπτικισμό της συντηρητικής Αριστεράς που εμφανίζεται ως δήθεν προοδευτική, μιας Αριστεράς η οποία δεν έχει καμία ολοκληρωμένη πρόταση, κι εννοώ την κουμμουνιστογενή Αριστερά στην οποία ανήκει όπως φαίνεται και από την υποψηφιότητα του κ. Τσίπα, ο ΣΥΡΙΖΑ.\nΈχει πολύ μεγάλη σημασία να μιλήσουμε λοιπόν στη Συνδιάσκεψη αυτή, για την Ευρώπη. Κι εκεί θα μιλήσουμε για το πρόγραμμά μας. Θα μιλήσουμε για τον τρόπο που θα συγκροτηθεί το ψηφοδέλτιο, με δημοκρατικές και διαφανείς διαδικασίες. Δεν είναι δυνατόν οι Πρόεδροι των κομμάτων να επιλέγουν κατά το δοκούν τους υποψήφιους Ευρωβουλευτές και να τους διορίζουν Ευρωβουλευτές.\nΈχει λοιπόν πολύ μεγάλη σημασία να προτείνουμε διαδικασίες οι οποίες μετά εκφράζονται και στα πρόσωπα. Πρόσωπα όμως νέα, άξια, αντιπροσωπευτικά, που έχουν δεσμούς με την κοινωνία, που μπορούν να σταθούν δυναμικά, με αξιοπρέπεια και αποτελεσματικότητα στο Ευρωπαϊκό Κοινοβούλιο.\nΚαι θέλω εδώ να τιμήσω, στο όνομα της Συλβάνας Ράπτη που είναι η επικεφαλής της Κοινοβουλευτικής Ομάδας μας στο Ευρωπαϊκό Κοινοβούλιο, όλη την Κοινοβουλευτική μας Ομάδα η οποία έδωσε και δίνει στο Ευρωπαϊκό Κοινοβούλιο στις Βρυξέλλες, στο Στρασβούργο και παντού, μια πολύ σοβαρή και υπεύθυνη μάχη όλα αυτά τα χρόνια της θητείας της στο Ευρωπαϊκό Κοινοβούλιο.\nΑλλά, όταν έγιναν οι τελευταίες ευρωπαϊκές εκλογές το 2009, οι συνθήκες της χώρας και οι συνθήκες του ΠΑΣΟΚ ήταν διαφορετικές. Τώρα, καλώς ή κακώς, πρέπει ν’ αντιμετωπίσουμε άλλες συνθήκες με άλλες διαδικασίες, με άλλες μεθόδους. Γιατί είναι άλλα τα κριτήρια της αξιοπιστίας και της πειστικότητας των ελληνικών πολιτικών κομμάτων.\nΑυτή λοιπόν είναι, φίλες και φίλοι, η πρότασή μας και η πλατφόρμα μας. ειλικρινής, ανοιχτή, συγκεκριμένη, αξιοπρεπής, ισότιμη. Χωρίς κανένα ηγεμονισμό, επαναλαμβάνω. Αλλά στη βάση του αμοιβαίου σεβασμού. Αυτό πρέπει να το κάνουμε βασικό μέρος του καθημερνού μας λόγου. Και αυτό εξαρτάται από εσάς, από τις οργανώσεις μας.\nΤα δίκτυα του ΠΑΣΟΚ είναι πάντα υπαρκτά, πάντα σημαντικά, πάντα δυναμικά. Υπάρχουμε παντού. Και πρέπει αυτό να φανεί τώρα. Πρέπει να φανεί σε όλους τους Δήμους, σε όλες τις περιοχές, σε όλους τους νομούς, σε όλες τις Περιφέρειες. Πρέπει να φανεί σε όλα τα Συνδικάτα, στους Συνεταιρισμούς, στα Επιμελητήρια, στους Συλλόγους, στις μη κυβερνητικές Οργανώσεις.\nΠρέπει να φανεί στην κοινωνία των πολιτών. Πρέπει να φανεί στο εθελοντικό Κίνημα, πρέπει να φανεί εκεί που χτυπάει η καρδιά της αγωνίας του καθημερινού ανθρώπου. Και πρέπει αυτό όλο να το συγκεφαλαιώσουμε πολιτικά ενόψει των δημοτικών, περιφερειακών και ευρωπαϊκών εκλογών.\nΑυτή είναι η πρόκληση, αυτό είναι το κάλεσμα. Ξέρω πως η καθεμιά και ο καθένας από σας είναι προβληματισμένος, είναι κουρασμένος, έχει εσωτερικές αμφιβολίες κι έχει και κάποιες ενοχές βέβαια. Γιατί όλοι σας και όλοι μας υπηρετήσαμε τις καλές εποχές, τις εποχές που το ΠΑΣΟΚ ήταν λαοπρόβλητο, δημοφιλές, αυτοδύναμο στην εξουσία, εξέφραζε τη μισή και παραπάνω ελληνική κοινωνία, γιατί έδινε ευκαιρίες, δουλειές, αξιοπρέπεια, αποκαθιστούσε αδικίες.\nΜα όλα αυτά είναι το κεκτημένο μας. Και αυτά θέλουμε να προστατεύσουμε φίλες και φίλοι, συντρόφισσες και σύντροφοι. Όσο κι αν φαίνεται περίεργο. Ναι, η Ελλάδα έχασε λόγω της σωρευτικής ύφεσης, το 25% του ΑΕΠ τα τελευταία χρόνια. Αυτό άρχισε από το 2008 και δεν το ήξερε ο ελληνικός λαός. Νομίζουν ότι αυτό συμβαίνει από το 2010 και μετά.\nΝαι, οι Έλληνες έχασαν κατά μέσο όρο το 35% του εισοδήματός τους, της αγοραστικής τους δύναμης. Αλλά έχουμε διαφυλάξει το 65% σε επίπεδα τα οποία εν πάση περιπτώσει είναι ευρωπαϊκά και είναι καλύτερα από τις μισές χώρες της Ευρωπαϊκής Ένωσης ούτως ή άλλως. Ακόμη και μετά την κρίση η Ελλάδα είναι πάνω από τις σχεδόν μισές χώρες της Ευρωπαϊκής Ένωσης.\nΘα μου πείτε, είναι αυτό ευχάριστο, είναι ανεκτό, είναι κάτι που μπορεί να το πει κανείς με ικανοποίηση ή με θάρρος; Όχι. Αλλά δυστυχώς βρεθήκαμε μπροστά σε αυτά τα διλήμματα, τα οποία είναι τραγικά. Δεν υπήρξε ποτέ, το επαναλαμβάνω και κλείνω με αυτό, το δίλημμα ανάμεσα στην κακή και την καλή λύση. Ποτέ.\nΥπήρξε το δίλημμα ανάμεσα στην κακή και την καταστροφική λύση. Και διαλέξαμε την κακή λύση, τη δύσκολη, για ν’ αποφύγουμε την ασύντακτη και απόλυτη καταστροφή. Ας είμαστε λοιπόν υπερήφανοι γι’ αυτή τη δύσκολη φάση. Και, όπως λέει ο Γιάννης, ταλαιπωρείται η Αργεντινή ακόμη, ανακυκλώνεται η κρίση.\nΤο δημόσιο χρέος της Αργεντινής όταν μπήκε στην ασύντακτη χρεοκοπία ήταν όλο μαζί 90 δισεκατομμύρια δολάρια. Κι εμείς κόψαμε, κουρέψαμε το 2012 χρέος 130 δισεκατομμυρίων ευρώ. Και τώρα, υπάρχει μεγάλη κοινωνική και πολιτική αναταραχή στην Αργεντινή επειδή ζητά από το κλαμπ των Παρισίων, δηλαδή από τους θεσμούς τους δημόσιους, κράτη και Διεθνείς Οργανισμούς, μια πρόσθετη περικοπή.\nΞέρετε τι περικοπή ζητά η Αργεντινή τώρα; Ζητά περικοπή 4 δισεκατομμυρίων δολαρίων από συνολική οφειλή στους διεθνείς θεσμούς και τα κράτη, 10 δισεκατομμυρίων δολαρίων. Και θεωρεί ότι τα 6 είναι το κεφάλαιο, τα 4 οι προσαυξήσεις και θέλει να χαριστούν και να κουρευτούν, όταν εμείς διαχειριζόμαστε ένα δάνειο 240 δισεκατομμυρίων, μια έκθεση της Ευρωπαϊκής Κεντρικής Τράπεζας, που ακόμη και τώρα είναι περίπου 80 δισεκατομμύρια, όταν έχουμε κόψει 130 δισεκατομμύρια και όταν έχουμε σωρευτικά όλα τα οφέλη από τα προγράμματα στήριξης τα Κοινοτικά Πλαίσια Στήριξης και το ΕΣΠΑ και από την Κοινή Αγροτική Πολιτική λόγω της συμμετοχής μας στην Ευρωπαϊκή Ένωση και έχουμε μπροστά μας την επόμενη προγραμματική περίοδο του ΕΣΠΑ να την αξιοποιήσουμε για να ενθαρρύνουμε την ελληνική πραγματική οικονομία και την ανταγωνιστικότητα.\nΓια να έχουμε μια αίσθηση των ελληνοαργεντίνικων συγκρίσεων. Αυτή είναι η κατάσταση φίλες και φίλοι, αυτή είναι η αλήθεια η δική μας, την οποία τη λέμε ελληνικά προς τους Έλληνες. Όποιος θέλει να πει μια άλλη αλήθεια χρησιμοποιώντας μια ξένη γλώσσα, μια γλώσσα που αφορά ένα παράδεισο που δεν υπάρχει πουθενά, ούτε στη Λατινική Αμερική ούτε στην Αφρική ούτε στην Ασία, ας την πει, αυτή του τη δήθεν αλήθεια. Οι Έλληνες θα καταλάβουν και όταν τα διλήμματα είναι συγκεκριμένα, όταν οι αποφάσεις είναι κρίσιμες, ο ελληνικός λαός αντιδρά με ωριμότητα και ιστορική συνείδηση.\nTags: Αποκέντωση | Τοπική ΑυτοδιοίκησηΕυρωπαϊκή ΈνωσηΠΑ.ΣΟ.ΚΠολιτικές Ομιλίες, 2014


ΠΟΛΙΤΗΣ NEWS, 19/08/2019 (τελευταία ενημέρωση 7:59)\nΣύμφωνα με το CNN.gr, κατά τη διάρκεια της δεκαετίας του 1960, το Ζανόνε ήταν ένα μυστικό θέρετρο που το σεξουαλικά περιπετειώδες ζευγάρι είχε νοικιάσει από το ιταλικό κράτος. «Ο Μαρκήσιος πήγαινε για κυνήγι ενώ η όμορφη γυναίκα του σκότωνε το χρόνο της με άλλου είδους δραστηριότητες», λέει με νόημα ο Ανιέλο. Αυτές, όπως λέει, περιλάμβαναν γυμνό μπάνιο σε αρχαίες ρωμαϊκές πισίνες και -επίσης γυμνό- μπάνιο στην παραλία με άλλους άντρες.\nΣτις μέρες μας, οι ομάδες βιολόγων, επιστημόνων και πτηνοτρόφων είναι οι μόνοι που επιτρέπεται – περιστασιακά – να περάσουν τη νύχτα στο νησί, μένοντας σε σκηνές. Όταν ο ήλιος δύει, οι τουρίστες επιστρέφουν στις βάρκες τους και το Ζανόνε ξαναγίνεται ένα απαγορευμένο νησί, μένοντας μόνο με τα μυστικά του.\nΤραμπ: Οι ΗΠΑ διεξάγουν «πολύ καλές» συνομιλίες με τους ΤαλιμπάνΠΡΩΤΟΣΕΛΙΔΟ «ΠΟΛΙΤΗΣ» 19/8/2019


ΣΥΡΙΖΑ, τα δυο πρόσωπα του Ιανού\nΜε αφορμή τη σημερινή συνάντηση του Αλέξη Τσίπρα με τον γερμανό υπουργό Οικονομικών Β. Σόιμπλε, η ελβετική Neue Zürcher Zeitung δημοσιεύει σχόλιο με τον τίτλο « ΣΥΡΙΖΑ, τα δυο πρόσωπα του Ιανού ». Συγκεκριμένα η εφημερίδα αναφέρει χαρακτηριστικά:\n« Ο Αλέξης Τσίπρας είναι ο επικεφαλής του ΣΥΡΙΖΑ που στις εκλογές του καλοκαιριού του 2012 είχε φέρει προσωρινή αναστάτωση στην Ευρώπη. Θα προχωρούσε όντως ο έξυπνος, νεαρός πολιτικός σε περίπτωση νίκης, σε μονομερή καταγγελία των συμφωνηθέντων με τους διεθνείς πιστωτές, όπως περίτρανα διακήρυττε;\nΟ ΣΥΡΙΖΑ έγινε δεύτερη δύναμη. Από το κόμμα της αντιπολίτευσης δεν ακούει όμως κανείς ρηξικέλευθες ιδέες για το πώς μπορεί η Ελλάδα να σταθεί και πάλι στα πόδια της, αυτό όμως δεν ισχύει για τα όσα σκέφτεται το κόμμα για τη Γερμανία και τους πολιτικούς της ».\nΗ εφημερίδα αναφέρεται στη συνέχεια στο χαρακτηρισμό «κουτσός» που είχε χρησιμοποιήσει ο βουλευτής του ΣΥΡΙΖΑ Γιάννης Σταθάς για τον γερμανό υπουργό Οικονομικών Β. Σόιμπλε κατά τη διάρκεια της συζήτησης στη Βουλή, τον περασμένο Νοέμβριο, για τον προϋπολογισμό. «Ούτε ψίθυρος ακούστηκε στη βουλή. Αυτό όμως δεν προκαλεί έκπληξη: την περασμένη χρονιά οι ακροδεξιοί διάβασαν ανενόχλητοι (σσ. απόσπασμα) από τα αντισημιτικά ‘Πρωτόκολλα των σοφών της Σιών'. Εντέλει, κάποιος πρέπει να ενοχλήθηκε από την δήλωση Σταθά καθώς ο ίδιος και με μισή καρδιά ζήτησε αργότερα συγνώμη από όλους εκείνους που προσβλήθηκαν με το ‘λογοπαίγνιό’ του. Και συμπλήρωσε ότι ο ίδιο προέρχεται από την επαρχία όπου δεν θεωρείται προσβολή αυτό.


Βόμβα Φίλη: «Το Μνημόνιο δεν μπορεί να ξηλωθεί» - Pelop.gr\nΒόμβα Φίλη: «Το Μνημόνιο δεν μπορεί να ξηλωθεί»\nΜετά το «σχήμα λόγου» της Ζωής Κωνσταντοπούλου ακόμη ένα μέλος του ΣΥΡΙΖΑ, ο κοινοβουλευτικός εκπρόσωπος του κόμματος, Νίκος Φίλης, έβαλε τέλος στη συζήτηση κατάργησης του Μνημονίου.\nΜπορεί προεκλογικά στελέχη του ΣΥΡΙΖΑ και ο ίδιος ο Αλέξης Τσίπρας να δήλωναν πως το Μνημόνιο θα καταργηθεί "με ένα νόμο, ένα άρθρο" αλλά μετεκλογικά, αρχικά η Ζωή Κωνσταντοπούλου μίλησε για "σχήμα λόγου" και τώρα ο Νίκος Φίλης το ξεκαθάρισε: το μνημόνιο δεν καταργείται.\n«Δεν μπορεί να ξηλωθεί το μνημόνιο» είπε ο κοινοβουλευτικός εκπρόσωπος του ΣΥΡΙΖΑ μιλώντας στο thepressproject.gr. Και παραδέχτηκε ότι η κυβέρνηση έχει ήδη κάνει λάθη.\nΟ Νίκος Φίλης χαρακτήρισε λανθασμένη την επιλογή της κυβέρνησης να μην προχωρήσει σε μονομερείς ενέργειες το πρώτo διάστημα, κάνοντας λόγο για ψευδαίσθηση ότι θα υπερίσχυε η Δημοκρατία έναντι των τελεσιγράφων. «Είχαμε λανθασμένη εκτίμηση» είπε χαρακτηριστικά.\nΣχετικά με τη διαπραγμάτευση εκτίμησε πως «είμαστε στη στιγμή της συμφωνίας και ότι τώρα όλα τα προαπαιτούμενα πρέπει να συμφωνηθούν. Συμβιβασμός είναι, δεν το κρύβουμε» και άφησε αιχμές για την διαπραγματευτική ομάδα λέγοντας πως η ελληνική κυβέρνηση δεν διαφύλαξε μερικά ζητήματα κρίσιμα στη διαπραγμάτευση.\n«Δεν σχεδιάστηκε η διαπραγμάτευση με τον αποτελεσματικότερο τρόπο» σχολίασε ενώ απαντώντας σχετικά με ενδεχόμενη επιλογή ρήξης της ελληνικής κυβέρνησης τόνισε ότι «ρήξη είναι η διαπραγμάτευση που κάνουμε. Η διαπραγμάτευση που θέτει σε αμφισβήτηση το πλαίσιο που περνά τη θηλιά στο λαιμό της ελληνικής κοινωνίας».\nΔεν απέκλεισε το ενδεχόμενο να συνεχιστεί η λιτότητα, λέγοντας πως «για τίποτα δεν είμαι σίγουρος». «Το δίλημμα είναι σκληρό. Θα πέσουμε στους δανειστές ή θα παλέψουμε με τη λαϊκή εντολή για αλλαγή στη χώρα», είπε και αναφερόμενος στη συμφωνία εκτίμησε πως «ό,τι φέρει η κυβέρνηση στη Βουλή θα είναι το καλύτερο που μπορεί να επιτύχει και ότι θα εγκριθεί από τη μεγάλη πλειοψηφία» και πρόσθεσε πως «αν δεν έχουμε συμφωνία που να διασφαλίζει χρηματοδότηση, δεν πρόκειται να πληρώσουμε από τα λεφτά του Έλληνα φορολογούμενου».\nΑπό τα πυρά του Νίκου Φίλη δεν γλίτωσε η πρόεδρος της Βουλής, Ζωή Κωνσταντοπούλου, με την οποία άλλωστε οι σχέσεις του δεν είναι στο καλύτερο δυνατό σημείο τους. «Η κ. Κωνσταντοπούλου θα υποταχθεί στη διαπραγμάτευση. Αυτό ορίζει το Σύνταγμα», είπε αναφερόμενος στην Επιτροπή για το χρέος, ενώ κατηγόρησε την πρόεδρο της Βουλής πως «στήνει» αντιπαραθέσεις! Επ’ αυτού διευκρίνισε όμως πως η κα Κωνσταντοπούλου πέφτει σε παγίδες και τη χτυπούν για να χτυπήσουν τον ΣΥΡΙΖΑ.


Τεκτονικά Δρώμενα: Ο ΠΡΟΜΗΘΕΑΣ στον ΑΙΣΧΥΛΟ\nΠΡΟΜΗΘΕΑΣ, ΦΟΡΕΑΣ της ΓΝΩΣΗΣ\nκαι της ΔΗΜΙΟΥΡΓΙΚΗΣ ΕΜΠΝΕΥΣΗΣ\nΤην πιο συναρπαστική αφήγηση του μύθου του ΠΡΟΜΗΘΕΑ, φίλοι μου, τη βρίσκουμε στη δραματική ποίηση του 5ου π.Χ αι., στον τραγικό μας ποιητή Αισχύλο, που έγραψε μια τριλογία και ένα σατυρικό δράμα στο όνομα του Τιτάνα αυτού, που με τη δράση του ωφέλησε τον άνθρωπο\nΑπο τις τρεις τραγωδίες ακέραια διασώθηκε ο “Προμηθεύς Δεσμώτης”, ενώ γνωρίζουμε πως υπήρξαν και ο “Προμηθεύς Πυρφόρος” ο “Προμηθεύς Λυόμενος”, όπως και το σατυρικό δράμα “Προμηθεύς”.\nΟ Προμηθέας τιμωρείται και εκπίπτει από τον Όλυμπο απεκδυμένος της θεϊκής του υπόστασης. Από Θεός γίνεται ήρωας, όχι άνθρωπος.\nΤριάντα χρόνια, απερίγραπτα μαρτυρικά, ζει αλυσοδεμένος στον Καύκασο, γνωστό το μαρτύριό του, ώσπου περνά ο Ηρακλής και τον σώζει.\nΟ ΗΡΑΚΛΗΣ, που συμβολίζει την υπερφυσική δύναμη, την ΥΛΗ, σώζει το ακατάβλητο ΠΝΕΥΜΑ, που εκπροσωπεί ο ΠΡΟΜΗΘΕΑΣ.\nΚαι ο Δίας πώς αντέδρασε στη λύτρωση ΠΡΟΜΗΘΕΑ, φίλοι μου;\nΟ μύθος έχει την απάντηση και γι' αυτό. Ο Ηρακλής, αν λύνει τα δεσμά, το κάνει με εντολή του Δία, αφού ο Προμηθέας κατέχει το μεγάλο μυστικό που θα του διασφαλίσει μια παντοτεινή θέση στην εξουσία.\nΤο μυστικό αυτό, που το ανταλλάσσει με την ελευθερία του, αφορά τις συνέπειες της ένωσης της Νηρηίδας ΘΕΤΙΔΑΣ με ΘΕΟ.\nΑν γίνει αυτή, θα φέρει στο φως αυτόν που θα ανατρέψει το Δία από το θρόνο του. Η συνέχεια μάς είναι γνωστή.\nΠαντρεύεται η ΘΕΤΙΣ και ο ΠΗΛΕΑΣ και γεννιέται ο ημίθεος ΑΧΙΛΛΕΑΣ.\nΟ Προμηθέας αυτή τη γνώση κατέχει και την ανταλλάσσει και με την αθανασία του, την οποία χάνει ο βασανισμένος, από την πληγή που του άνοιξε το βέλος του Ηρακλή, Κένταυρος Χείρωνας\nΟ Ηρακλής, ο διογενής, με τη δράση αυτή δοξάζεται!\nΣτην ουσία ο ΗΡΑΚΛΗΣ εκφράζει όχι μόνο την δύναμη του εντολέα του, αλλά και τη σημαντικότητα της ΥΛΗΣ μέσα στην οποία εδρεύει η ΨΥΧΗ, όπως και το αδιαίρετο και ενιαίο των δύο συστατικών της ανθρώπινης ύπαρξης.\nΟ Δίας, η ΕΞΟΥΣΙΑ αλλιώς, μέσα στα πλαίσια της αμνήστευσης, σύμφωνα με μια μυθική εκδοχή, αποκαθιστά και τους Τιτάνες. Τον ΚΡΟΝΟ μάλιστα τον κάνει βασιλιά στα νησιά των Μακάρων, κυβερνήτη στους ανθρώπους του ΗΡΩΙΚΟΥ ΓΕΝΟΥΣ.\nΑποσυμβολίζοντας τώρα τη λύτρωση και την αμνηστεία, θα λέγαμε πως ακόμα και η πιο σκληρή ΕΞΟΥΣΙΑ δίνει χάρη στους αντιπάλους της.\nΎστερα από μια βαριά και παραδειγματική τιμωρία, επιθυμεί να επιδείξει μεγαλοψυχία!\nΜε δικό της όργανο( εδώ ο Ηρακλής) υλοποιεί την απόφαση και καθιστά τον αντάρτη σύμβουλό της, για να τον ελέγχει και για να προσελκύσει την εύνοια των υπηκόων της.\nΜπορεί μ' αυτή την προσέγγιση να εμφανίζεται ο ΠΡΟΜΗΘΕΑΣ ως συναλλασσόμενος κάτω από το τραπέζι, ως συμβιβασμένος, ωστόσο προέχει η σωματική του λύτρωση, για να έχει το πνεύμα το “υλικό του περίβλημα”.\nΟ εφησυχασμός πως ο άνθρωπος, το πλάσμα του, έχει πια τα προικιό που θα τον βοηθήσει στην επιβίωση και την ανάπτυξή του, κάνει ευκολότερο αυτό το συμβιβασμό. Αυτή είναι η λύση του εφικτού.\nΈτσι το δισυπόστατο ον, ο άνθρωπος, επιβιώνει, μέσα από την αγαστή συνεργασία των δυο μερών του(σώματος και νου) και καταρρακώνει το ΚΡΑΤΟΣ, που εκπροσωπεί με αυταρχικό τρόπο ο ΔΙΑΣ, με εκτελεστικό όργανο τον ΗΦΑΙΣΤΟ, που καρφώνει και αλυσοδένει με βαριά καρδιά τον ομότεχνό του.\nΜη ξεχνάμε πως ο Προμηθέας άντεξε στο τριαντάχρονο μαρτύριο απεκδυμένος της θεϊκής του φύσης, ως εκπεσών ήρωας.\nΑπό την άλλη ο Θεός της ΦΩΤΙΑΣ και της ΣΙΔΗΡΟΥΡΓΙΑΣ, ο ΗΦΑΙΣΤΟΣ, εμφανίζεται να μην έχει ούτε την επίγνωση των προνομίων που του δίνει η χρήση της φωτιάς, ούτε το σθένος να αντιταχθεί στην ΕΞΟΥΣΙΑ.\nΈχει όμως μέσα του το ΦΟΒΟ της τιμωρίας, μολονότι θεός, που τον εμποδίζει να δει τη μεγάλη δύναμη που κρατά μέσα στα χέρια του και την χρησιμοποιεί εις όφελος των άλλων.\nΗ οπλοποιία είναι μια μεγάλη δύναμη, τα προϊόντα της οποίας ωστόσο τα παραχωρεί από φόβο.\nΟι ΦΥΣΙΚΕΣ ΔΥΝΑΜΕΙΣ, οι ΩΚΕΑΝΙΔΕΣ, ως χορός στην αρχαία τραγωδία, συμπαρίσταται στον πάσχοντα ΠΡΟΜΗΘΕΑ, το πνεύμα του οποίου προορά την έλευση του ΗΡΑΚΛΗ και το λυτρωμό του.\nΟι ΚΟΣΜΙΚΕΣ ΔΥΝΑΜΕΙΣ, που εκφράζονται από το σύνολο των απογόνων του ΩΚΕΑΝΟΥ, που για τους αρχαίους περιέκλειε τον κόσμο, η ΦΥΣΗ αλλιώς, είναι στο πλευρό της ΓΝΩΣΗΣ, που πεθαίνει και αναγεννιέται μέσα από τα σπλάχνα του ΠΡΟΜΗΘΕΑ.\nΗ ΓΝΩΣΗ είναι φυσικό δικαίωμα και συνεπώς η προσβασιμότητα σ' αυτήν πρέπει να είναι ακώλυτη. Αποδεικνύεται μάταιη η προσπάθεια εκμηδένισής της, αφού ξεπηδά και πάλι ακέραια μέσα από το ίδιο της το αίμα (ματωμένη γνώση καθώς εξαπλώνεται και εδραιώνεται).\nΗ αναγέννησή της στο μύθο συμβολίζει και την αθανασία της, από τη στιγμή που περνά στην κατοχή του ανθρώπου(Κόσμου), ο οποίος και τη διαιωνίζει.\nΟ “Προμηθέας Λυόμενος” είναι η συντριβή ενός αυταρχικού ΚΡΑΤΟΥΣ, το οποίο αδυνατεί να ελέγξει τις εξελίξεις, τη ραγδαία εξάπλωση της γνώσης, που τίποτα δε μπαίνει φραγμός στο δρόμο της, όταν οι πλάτες των ανθρώπων υπερφορτωθούν αυθαιρεσίες.\nΤο ΚΡΑΤΟΣ παρακολουθεί με το φόβο τη ΓΝΩΣΗ να στρέφεται άμεσα εναντίον του, επειδή την καταστέλλει και βάζει την τροχοπέδη στην πορεία της.\nΕίναι πια θέμα χρόνου να συντριβεί από τη μυστικιστική της δύναμη.\nΟ ΠΡΟΜΗΘΕΑΣ, ο φορέας της ΓΝΩΣΗΣ, και το ΚΡΑΤΟΣ συμβιβάζονται.\nΗ λύτρωση του ΠΡΟΜΗΘΕΑ όμως είναι και “απόλυση” της ΓΝΩΣΗΣ, που βγαίνει από τη φυλακή της μαρτυρικής τιμωρητικής ΣΙΩΠΗΣ και αποκτά δημόσιο ΛΟΓΟ και ΘΩΚΟ εκλεκτό.\nΗ ΓΝΩΣΗ είναι ένθεη, αφού ο Προμηθέας επανακτά την αθανασία και μια τιμητική θέση στο πάνθεον του Ολύμπου.\nΟ ΛΟΓΟΣ του ΑΙΣΧΥΛΟΥ στη σωθείσα τραγωδία είναι η αποθέωση της πανανθρώπινης ΓΝΩΣΗΣ.\nΟ ΠΡΟΜΗΘΕΑΣ στη ΦΙΛΟΣΟΦΙΑ\nΣτη φιλοσοφία η συμβολική μορφή του ΠΡΟΜΗΘΕΑ διασώζεται στον Πλάτωνα, πρωτίστως στον “Πρωταγόρα”, δευτερευόντως στον “Γοργία”.\nΣτον “Πρωταγόρα” έχουμε τον Προμηθέα να διορθώνει την αμέλεια του Επιμηθέα, προμηθεύοντας με νου τον άνθρωπο.\nΣτον “Γοργία” ο Προμηθέας με το Δία συμφωνούν ότι ο άνθρωπος μπορεί να προβλέπει το θάνατό του.\nΣτον Ηρακλείδη τον Ποντικό έχουμε το μύθο του πιο όμορφου ανθρώπου που έπλασε ο Προμηθέας και αυτός ήταν ο Φαίνων, που μάλιστα ερωτεύτηκε ο Δίας.\nΗ φίλαυτη ΕΞΟΥΣΙΑ ερωτεύεται την ΟΜΟΡΦΙΑ, αλλά την κρατά μόνο για τον εαυτό της.\nΟι Στωικοί θεωρούν ότι ο μύθος καταδείχνει τη σημασία της ΠΡΟΝΟΙΑΣ, και ο Επικούρειος Φιλόδημος αναφέρεται στις παραλλαγές του μύθου στο έργο του “περί ευσεβείας”.\nΟ ΠΡΟΜΗΘΕΑΣ στην ΙΣΤΟΡΙΟΓΡΑΦΙΑ\nΗ ιστοριογραφική παράδοση διασώζει δυο ενδιαφέρουσες εκδοχές του μύθου.\nΣύμφωνα με το Ηρόδωρο το Ηρακλειώτη(ιστορικός του 4ουπ.Χαι.), ο Προμηθέας βασίλευε στη Σκυθία, αλλά δεν μπορούσε να θρέψει τους υπηκόους του, γιατί ο ποταμός Αετός πλημμύριζε και κατέστρεφε τις σοδειές.\nΑγριεμένοι οι κάτοικοι, κατηγορούν για ανικανότητα τον Προμηθέα και τον αλυσοδένουν στον Καύκασο.\nΤην κατάσταση σώζει και πάλι ο Ηρακλής, όταν περνά από τη χώρα τους. Ανοίγει διώρυγες, ώστε τα νερά να βρουν διέξοδο στη θάλασσα.\nΚάνοντας την εκτροπή του ποταμού ο Ηρακλής, ελευθερώνει τον Προμηθέα.\nΑν το δούμε το συμβολισμό, αποκαλύπτεται ένα προηγμένο αρδευτικό σύστημα που επινοεί πάλι ο μυθικός Ηρακλής, δρώντας ακριβώς όπως στον 5ο άθλο του “Οι Στάβλοι του Αυγεία”, όταν έκανε εκτροπή του Αλφειού και Πηνειού ποταμού.\nΚαι ο Διόδωρος ο Σικελιώτης αφηγείται μια παρόμοια ιστορία με τόπο δράσης την Αίγυπτο.\nΟ ποταμός Αετός(μετέπειτα Νείλος) ξεχειλίζει και πλημμυρίζει τη χώρα, καταστρέφοντάς την.\nΟ Προμηθέας είναι σε αδιέξοδο και, ως από μηχανής θεός, ο Ηρακλής χτίζει φράγματα και επαναφέρει τη ροή του ποταμού στην αρχική του κοίτη.\nΣε μια άλλη εκδοχή ο ιστορικός του 4ου -3ου αιπ.Χ , Δούρις ο Σάμιος, αναφέρεται στο μεγάλο έρωτα του Προμηθέα για την ορκισμένη παρθένα Θεά Αθηνά, θεωρώντας αυτόν αιτία της γνωστής βαριάς του τιμωρίας.\nΣτο Δούρι το Σάμιο επομένως η παραλλαγή του μύθου εμπλουτίζεται με το ερωτικό πάθος του ΠΡΟΜΗΘΕΑ για την Αθηνά.\nΣτην πιο διαδεδομένη όμως εκδοχή η σχέση του με την Αθηνά είναι αυτή:\nΒοηθά στη γέννησή της από το κεφάλι του Δία, κι αυτή του διδάσκει, ως Αθηνά Εργάνη, αρχιτεκτονική, αστρονομία, μαθηματικά, ναυσιπλοϊα, ιατρική, μεταλλουργία και άλλες χρήσιμες τέχνες.\nO ΠΡΟΜΗΘΕΑΣ με τη σειρά του μεταβιβάζει στους ανθρώπους αυτή τη γνώση και γίνεται ο Μέντορας του ανθρώπου.\nΗ θεά Αθηνά τον βοηθά ακόμα ν' ανάψει ένα δαυλό από το πύρινο άρμα του Ήλιου και ως\nκάρβουνο, που τοποθετεί στην εσωτερική ψίχα ενός κουφόξυλου, μεταφέρει τη φωτιά στους ανθρώπους.\nΟ ΠΡΟΜΗΘΕΑΣ στους ΡΩΜΑΙΟΥΣ και ΑΛΕΞΑΝΔΡΙΝΟΥΣ\nΚαι οι Αλεξανδρινοί ποιητές εμπνέονται από τον Προμηθέα:\nΟ Καλλίμαχος μιλά για τον Προμήθειο πηλό και ο Απολλώνιος ο Ρόδιος αφηγείται παραστατικά τις κραυγές πόνου του Προμηθέα, την ώρα που ο αετός, που του έτρωγε το συκώτι, πετά δυο φορές γύρω από το πλοίο των Αργοναυτών.\nΗ Μήδεια προσφέρει στον Ιάσονα το Προμήθειο φάρμακο, ένα φυτό που βλασταίνει από τον ιχώρα( θείο αίμα) του Προμηθέα.\nΟ ποιητής και λόγιος Ευφορίων(3ος-2ος π.Χ) παραδίδει πως ο γίγαντας Ευρυμέδων βίασε την Ήρα κι έτσι αυτή γεννά τον ΠΡΟΜΗΘΕΑ.\nΟ Δίας πετά τον Ευρυμέδοντα στα Τάρταρα και αλυσοδένει τον Προμηθέα λόγω της αρπαγής της φωτιάς.\nΣτην αυτοκρατορική εποχή ο μύθος του Προμηθέα, που έχει πλούσιο συμβολισμό, εμπνέει στο Λουκιανό ένα διάλογο με τον τίτλο “Προμηθεύς”, ενώ ο μύθος αναφέρεται και στον Κόιντο τον Σμυρναίο και στον Νόννο.\nΣτη Ρωμαϊκή λογοτεχνία η παλιότερη αναφορά προέρχεται από τον Άκκιο και στο μύθο αναφέρεται και ο Βάρρων, ο Προπέρτιος, ο Σενέκας και άλλοι.\nΟ Προμηθεϊκός μύθος, φίλοι μου, δε σταματά στους Αλεξανδρινούς και Ρωμαϊκούς χρόνους, μεταδίδει τη φλόγα της έμπνευσης και στους συγγραφείς της Αναγέννησης και δε σταματά να τη μεταλαμπαδεύει στα χρόνια μας.\nΓι' αυτό όμως θα μιλήσουμε στην επόμενη συνάντησή μας, αφού όμως περάσουμε από το ρυάκι, που άνοιξε η εκτροπή του ποταμού Αετού και που οδηγεί στον 5ο άθλο του Ηρακλή, στους “Στάβλους του Αυγεία”\nΠΗΓΗ: Ρ. Γκρέιβς “Οι ελληνικοί Μύθοι”\nΚαθημερινή 7 ημέρες 2002.


ERICH BAUMEISTER GMBH, Ελαστικά, Σπογγοδετικές μηχανές, Σφραγίδες και στάμπες, στην EUROPAGES.\nΔένουμε τα πάντα. Η Erich Baumeister GmbH – Ο συνεργάτης σας για επαγγελματική δεματοποίηση, επιβελτίωση και συσκευασία. Ό, τι και αν θέλετε να δέσετε, εμείς έχουμε τα κατάλληλα προϊόντα και λύσεις. Με τα αντίστοιχα υλικά και τις τεχνικές ασχολούμαστε ήδη από το 1964, γεγονός που μάς δίνει ένα προβάδισμα γνώσεων που αξιοποιούν πελάτες από ολόκληρο τον κόσμο για τη βελτιστοποίηση των εργασιακών διαδικασιών τους. Ως οικογενειακή επιχείρηση που ιδρύθηκε από τους Erich και Renate Baumeister, συνδυάζουμε παραδοσιακές αξίες, όπως αξιοπιστία και διαχρονικότητα με την καινοτομία και την εξατομίκευση και διαθέτουμε σήμερα ένα ολοκληρωμένο φάσμα τυποποιημένων και ειδικών λύσεων που θέτει πρότυπα στον κλάδο.\nΣφραγίδες και στάμπες\nΔετικά μηχανήματα λαστιχένιων δακτυλίων\nθηλιές από ύφασμα\nΠροϊόντα κοπής λέιζερ\nσυρμα απο καουτσουκ\nWebsite Κλήση +49 255 49 15 00


Φύλο και Κοινωνικά Αποκλεισμένες ομάδες: Μελέτη Βιβλιογραφικής Επισκόπησης.\nΤσίγκανου Ι., Τζωρτζοπούλου Μ., Ζαραφωνίτου Χ.\nΚείμενα εργασίας (σε έντυπη μορφή)\nΕπιχειρείται η αποτύπωση της επιστημονικής παραγωγής αναφορικά με τους γυναικείους πληθυσμούς συγκεκριμένων κοινωνικά αποκλεισμένων ομάδων που εμφανίζουν μια περισσότερο επιδεινωμένη εικόνα κοινωνικής διάκρισης και δι...\nΣχεδιασμός ενός περιβάλλοντος διαχείρισης κοινωνικών δεδομένων.\nΚάλλας Γ., Λιναρδής Α.\nΗ αντιμετώπιση των ιστορικών φαινομένων απαιτεί συσσώρευση δεδομένων. Η επεξεργασία των δεδομένων αυτών απαιτεί ένα σύνθετο περιβάλλον επεξεργασίας που διασφαλίζει τόσο την σχεσιακή όσο και την υπολογιστική επεξεργασί...\nΗ διαδικασία ομογενοποίησης εμπειρικών κοινωνικών ερευνών\nΣτην εργασία αυτή εξετάζεται η σημασία και οι επιπτώσεις της ομογενοποίησης των εμπειρικών κοινωνικών ερευνών.\nΤο δίκτυο και το διαδίκτυο στο ΕΚΚΕ.\nΣύγχρονα Μεταναστευτικά ρεύματα προς την Ελλάδα.\nΠετρονώτη Μ., Τριανταφυλλίδου Α.\nΤο θεματικό αυτό τεύχος αποτελεί μέρος της Βιβλιογραφίας Κοινωνικών Επιστημών για τη Νεότερη Ελλάδα, την οποία διευθύνουν οι καθηγητές Νικηφόρος Διαμαντούρος και Peter Allen. Από το 1997 ως το 2001, την επιστημονική ε...\nΑνισότητες στην εκπαίδευση: Μια σχολιασμένη βιβλιογραφία.\nΜαράτου - Αλιπράντη Λ., Τεπέρογλου Α., Τσίγκανου Ι.\nΤο θεματικό αυτό τεύχος αποτελεί μέρος της Βιβλιογραφίας Κοινωνικών Επιστημών για τη Σύγχρονη Ελλάδα, την οποία διευθύνουν οι καθηγητές Νικηφόρος Διαμαντούρος και Peter Allen. Από το 1997 ως το 2001, την επιστημονική...\nΠροβλήματα κοινωνικά βιώσιμης ανάπτυξης στην Αθήνα: Οι μεταβολές της τελευταίας εικοσαετίας στην κοινωνική γεωγραφία της πόλης και η κρίση της ιδιότυπης κοινωνικής συνοχής.\nΤο κείμενο αυτό πραγματεύεται περιληπτικά τις βασικές μεταβολές στην κοινωνική γεωγραφία της πόλης κατά την τελευταία εικοσαετία και τις επιπτώσεις τους στη συνοχή του κοινωνικού ιστού της. Ειδικότερα αναφέρεται σε ορ...\nΠαράμετροι του πλαισίου στην προαγωγή της κοινωνικής βιωσιμότητας: Η περίπτωση της Αθήνας.\nThis paper focuses on difficulties in promoting social sustainability in Athens that are relatied both to a range of factors impeding the exacerbation and visibility of social inequality and to features of the Greek p...\nΗ αναγκαιότητα της αναβάθμισης του συστήματος της κοινωνικής ασφάλισης στην Ελλάδα.\nΑντικείμενο της μελέτης αυτής αποτελεί, κατ' αρχάς, η διερεύνηση της υφιστάμενης κατάστασης στον τομέα της κοινωνικής ασφάλισης στην Ελλάδα. Στη συνέχεια, επιχειρείται η επισήμανση και η καταγραφή των προβλημάτων των...\nΕκπαίδευση στα ανθρώπινα δικαιώματα: Σχεδιασμός εκπαιδευτικών δράσεων για παιδιά προσχολικής ηλικίας.\nΤο παρόν κείμενο συνιστά μια προσπάθεια σχεδιασμού εκπαιδευτικών δράσεων για την εφαρμογή των ανθρωπίνων δικαιωμάτων στην προσχολική εκπαιδευτική - παιδευτική διαδικασία. Βασικός στόχος της μελέτης είναι η δημιουργία...


Airbnb® | Laugar - Ενοικιαζόμενα για διακοπές & χώροι διαμονής - Ισλανδία\nΒρείτε χώρους διαμονής στην περιοχή Laugar μέσω της Airbnb\nΕνοικιαζόμενα για διακοπές στην τοποθεσία Laugar\nΧώροι διαμονής στην περιοχή Laugar\nLaugar, Northeast, Ισλανδία\nΜία από τις καλύτερες διευθύνσεις στην Ισλανδία. Η ρεσεψιόν ήταν κορυφή, με μεγάλη εμπιστοσύνη επειδή το σπίτι ήταν για μας μόνο. Ήμασταν σε θέση να μαγειρέψουμε ήσυχα και στη συνέχεια να κολυμπήσουμε στο κάτω μέρος του κήπου κάτω από τα αστέρια. Ειλικρινά μαγεία!\nΗ διαμονή σας στο σπίτι του Haraldurs είναι σαν να ζείτε σε ένα μικρό μουσείο. Έχει συγκεντρώσει αρκετά δροσερά πράγματα εδώ. Ήταν πολύ άνετο και καθαρό παντού. Μην χάσετε να κάθεστε στο ζεστό δοχείο κάτω από έναν καθαρό ουρανό!\nΥπέροχο ζεστό άνοιγμα τροφοδοτείται κήπο ... Πώς μπορείτε να πάει στραβά με μια καυτή άνοιξη πίσω αυλή.\nΗ καυτή άνοιξη !!! Πάω ποια ευτυχία. Είναι όμορφο, είναι καθαρό, είναι ήσυχο. Η καλύτερη διεύθυνση του ταξιδιού μας. Μείναμε εδώ για 2 υπέροχες βραδιές. Ευχαριστώ για όλα!\nΤο αγαπήσαμε πραγματικά εκεί!\nÞingeyjarsveit, Iceland, Ισλανδία\nLaugar, Northeastern Region, Ισλανδία\nHúsavík, Northeast, Ισλανδία\nHúsavík dreifbýli, þingeyjarsveit, Ισλανδία\nΜου άρεσε ο χώρος. Πανέμορφη θέα και πολύ άνετο δωμάτιο!\nΠερνούσαμε την Ισλανδία μέσω ενοικιαζόμενου αυτοκινήτου κατά τη διάρκεια της υψηλότερης περιόδου του Ιουλίου. Ήταν εξαιρετικός ύπνος μετά από μια κουραστική μέρα! Το check in ήταν εύκολο και το δωμάτιο ήταν πολύ άνετο. Το μπάνιο είχε άφθονο χώρο, το οποίο δεν συνέβαινε παντού όπου μέναμε. Το ντους μπορεί να αισθάνεται λίγο μικρό αν είστε ψηλός ή μεγαλύτερος άνθρωπος καθώς είναι μια πιο στενή μονάδα γωνιακής ντους. Βρήκαμε το χώρο αρκετά ευχάριστο μετά από μια κουραστική μέρα και ένα καλό μέρος για να το καλέσετε μια νύχτα πριν πάτε στο Husavik μετά από να κάνετε την περιοχή της λίμνης Myvatn!\nΠολύ ωραία στάση για να ξεκουραστείτε τα πόδια και την πλάτη σας κατά τη διάρκεια οδικής διαδρομής στον περιφερειακό δρόμο.\nΤο κατάλυμα ήταν εύκολο να βρεθεί λόγω της λεπτομερούς περιγραφής. Το δωμάτιο ήταν καθαρό και άνετο. Το ακίνητο διαθέτει 3 δωμάτια για συνολικά 5 άτομα. Αυτά μοιράζονται ένα μπάνιο. Καθώς ήμασταν οι μόνοι επισκέπτες, αυτό δεν ήταν πρόβλημα. Εάν το σπίτι είναι πλήρως κατειλημμένο, μπορεί να είναι σφιχτό. Το ίδιο ισχύει και για το δωμάτιο για φαγητό. Έχει μόνο χώρο για 2 άτομα. Σημειώστε ότι δεν μπορείτε να μαγειρέψετε τα κατάλληλα γεύματα, επειδή υπάρχει μόνο φούρνος μικροκυμάτων και βραστήρας. Είναι επομένως δυνατή η προετοιμασία του πρωινού, αλλά όχι περισσότερο. Για τις ανάγκες μας, η διαμονή ήταν πολύ καλή.\nAkureyri, North, Ισλανδία\nΠολύ ωραίο Μείνετε στο αγρόκτημα Ari και Freydis, αισθανθήκαμε πολύ ευπρόσδεκτοι από αυτούς και από τα σκυλιά, επισκεφθήκαμε τις αγελάδες, φτιάξαμε το τέλειο κρέας για ένα bbq, χαλαρώσαμε μετά από μια ωραία άκρη από τον Freydis στο geo sea bath στο Husavik μέχρι τα μεσάνυχτα και μετά checkt τα πρόβατα μαζί τους, γεννήθηκε και ένα νέο αρνί, μεγάλη εμπειρία. Ευχαριστώ και χαιρετίζει την Angi & Phil\nΕξαιρετικό μέρος για να μείνετε στην περιοχή Myvatn. Πολύ φιλικοί οικοδεσπότες. Είχαμε μια πραγματικά καλή στιγμή εκεί!\nΕξαιρετική τοποθεσία, που περιβάλλεται από όμορφα βουνά και αγροκτήματα. Το εξοχικό είναι εξαιρετικό με ένα άνετο κρεβάτι και μερικά φρέσκα αγελαδινό γάλα και υλικά bfast στο μίνι ψυγείο. Αυτή ήταν μια εύκολη διαδρομή από το Akeruryi και κοντά στα αξιοθέατα του Myvatn. Μου άρεσε να παίζει με τα φιλικά νεογνά στην βόλτα μου.\nΑν θέλετε ένα όμορφο και ήσυχο μέρος για να μείνετε, αυτό είναι. Η καμπίνα είναι πραγματικά γοητευτική. Δεν είναι δύσκολο να το βρούμε. Αφέθηκαν για μας φαγητό (ψωμί, μαρμελάδες, γιαούρτι, καφές). Θα συνιστούσα αυτό το μέρος σε όλους.\nΜια πανέμορφη ξύλινη καλύβα 20 λεπτών από το Χουσάβικ. Η καλύβα βρίσκεται μπροστά από το σπίτι των δύο οικοδεσποτών και σας καλωσορίζουν αμέσως τα παιχνιδιάρικα αλλά αγαπημένα σκυλιά. Στο ψυγείο για μας το γάλα από την αυλή και νόστιμο γιαούρτι, μαρμελάδα και άλλα καλούδια που παρέχονται. Στο εξοχικό σπίτι υπάρχει επίσης μπάρμπεκιου και οι Ari και Freydis προσφέρουν φρέσκο αρνί. Αν ψάχνετε για την τέλεια φωτογραφία του Northern Lights, θα βρείτε αυτή την καλύβα στο προσκήνιο.\nΤο εξοχικό είναι πολύ χαριτωμένο και πολύ καθαρό. Τα μεγάλα παράθυρά του είναι πολύ ωραία. Οι οικοδεσπότες είναι πολύ προσεκτικοί, θα μπορούσαμε να δοκιμάσουμε το γάλα του αγροκτήματος στο πρωινό! Super καταλύματα!\nΕίχαμε υπέροχο χρόνο στο σπίτι του Ari και Freydis! Ευχόμαστε ότι θα μπορούσαμε να μείνουμε περισσότερο, αλλά τα ταξίδια μας δεν θα επέτρεπαν. Το αγρόκτημα και η θέα είναι καταπληκτικά - τόσο ειρηνικά. Η όλη οικογένεια και τα σκυλιά τους είναι πολύ φιλικά! Είχαν την καλοσύνη να αποθηκεύσουν το ψυγείο τους με σνακ για πρωινό, κάτι που ήταν υπέροχο αφού έπρεπε να χτυπήσουμε νωρίς το δρόμο. Επίσης, έδωσαν αρκετές συστάσεις για κοντινά σημεία για έλεγχο. Είχαμε μια υπέροχη διαμονή! :)\nΕξαιρετικό μέρος για να μείνετε γύρω από τα βουνά, ο οικοδεσπότης ήταν μεγάλη. Υπέροχη εμπειρία.\nΜοντέρνο στούντιο σε εξαιρετική τοποθεσία σε ένα ιστορικό προάστιο κοντά στο κέντρο της πόλης και το λιμάνι.\nΈνα όμορφο δωμάτιο σε ένα ήσυχο μέρος της πόλης. Πολύ καλά σχεδιασμένο και αρκετά μεγάλο για δύο άτομα.\nΕξαιρετική τοποθεσία, πολύ καθαρή και είχε όλα όσα χρειαζόμασταν. Θα μείνουμε και πάλι εδώ.\nClean Airbnb και σούπερ κοντά στο κέντρο της πόλης! Η διαδικασία check in ήταν πολύ εύκολη και η Rosa ήταν πολύ χρήσιμη / λεπτομερής. Ευχαριστούμε που μας αφήσατε να μείνετε στο Airbnb!\nΕίχαμε μια υπέροχη διαμονή στο διαμέρισμα της Rosa. Το διαμέρισμα ήταν η τέλεια ενδιάμεση στάση στο δρόμο μας γύρω από τον περιφερειακό δρόμο. Ήταν σε κεντρική τοποθεσία που έκανε εύκολο να περπατήσετε στα εστιατόρια και να δείτε Akureyri.\nΑυτός ο χώρος ήταν πολύ βολικός! Ήμασταν σε θέση να περπατήσετε σε πολλά νόστιμα δείπνα και πρωινό θέσεις μόλις λίγα λεπτά μακριά, και κάνετε λίγα ψώνια με σουβενίρ! Πολύ καθαρό. Μια κομψή, μοντέρνα αίσθηση στο ντεκόρ. Πολύ άνετο.\nΜεγάλη τοποθεσία, πολύ σύγχρονο Reno και υπέροχο χώρο. Συνιστάται!\nAkureyri, Eyjafjörđur, Ισλανδία\nAkureyri, Norðurland eystra, Ισλανδία\nΚαταπληκτικό μέρος με υπέροχη θέα. Τον αγαπήσαμε εκεί.\nΑπολαύσαμε πραγματικά τη διαμονή μας! Η θέα της πόλης από το σπίτι είναι όμορφη και απολαύσαμε πραγματικά την ιδιωτική ζωή που μας έμεινε εκεί.\nΑυτή ήταν η απόλυτα αγαπημένη μου θέση στην Ισλανδία. Μείναμε εκεί για 2 διανυκτερεύσεις και η καμπίνα είναι πολύ ζεστή, άνετη, νιώθεις ευθεία στο σπίτι. Η θέρμανση λειτουργεί πολύ καλά, είναι πολύ γρήγορο να ζεσταθεί. Το κρεβάτι είναι άνετο. Έχετε όλα όσα χρειάζεστε για ένα ζευγάρι. Η θέα πάνω από το φιόρδ είναι απολύτως πανέμορφη και έχουμε την ευκαιρία να δούμε τα βόρεια φώτα. Θα επιστρέψουμε σίγουρα!\nΗ καμπίνα είναι υπέροχη, όμορφα διακοσμημένη, υπέροχη θέα στην πόλη! Το hottub είναι βασικό, αλλά ωραίο και ζεστό. Είδατε τα βόρεια φώτα ενώ χαλαρώνετε σε αυτό! Ήταν επίσης ωραίο να έχουμε ένα πλυντήριο, κατά το ήμισυ της διαδρομής μας θα μπορούσαμε να χρησιμοποιήσουμε ένα. Συνολικά ένα ωραίο μέρος για να μείνετε!\nΚαλή τοποθεσία και καλή θέα, μου αρέσει, ελπίζω ότι θα μπορούσα να έχω την ευκαιρία να μείνω και πάλι για νύχτες\nΤο όμορφο, καλοσχεδιασμένο μικρό σπίτι του Benedikt ήταν ιδανικό μέρος για να χαλαρώσετε και να απολαύσετε τον Βορρά. Η θέα σε όλο το φιόρδ ήταν εξαιρετική τόσο στο φως της ημέρας όσο και στη νύχτα. Ήταν πολύ ήσυχο και ένιωθε απομονωμένο, παρόλο που ήταν τόσο κοντά. Η δυνατότητα πλύσης ήταν αναζωογονητική.\nΉταν ένα εξαιρετικό μέρος για να μείνετε :)\nΤο Haraldur προσφέρει ένα άνετο μέρος μέσα σε ένα πανέμορφο σπίτι. Ήρθαμε και νιώσαμε σαν στο σπίτι. Ο Haraldur μας έδωσε πληροφορίες για τα κοντινά αξιοθέατα και τη δυνατότητα να δούμε τα βόρεια φώτα. Θα μπορούσατε να απολαύσετε τα βόρεια φώτα μέσα από τα ζωντανά. Απόλυτη φοβερή εμπειρία.


Για ποιόν λόγο πεινάμε συνέχεια μετά τις διακοπές και τροφές που μειώνουν την όρεξη\nΗ διατροφολόγος Νατάσα Τρουμπούκη μιλά στον Άνοιξη 100,7 fm στην Εκπομπή Πρωινή εκδρομή με την Ελευθερία Στεργιοπούλου και μας εξηγεί για ποιόν λόγο πεινάμε συνέχεια μετά τις διακοπές, προτεινοντάς\nμας τροφές που μειώνουν την όρεξη.\nΤα πράγματα έχουν ως εξής: οι διακοπές έχουν τελειώσει, ήδη ξεκινήσαμε δουλειά και έχουμε μπει για τα καλά στην καθημερινότητα. Καθημερινά όμως, ερχόμαστε αντιμέτωποι με ένα πρόβλημα: νιώθουμε το στομάχι μας να γουργουρίζει και η αίσθηση της πείνας να χτυπάει κόκκινο… παρόλο που φάγαμε μια ώρα πριν.\nExtra Info: Πολλές φορές στις διακοπές δεν νιώθουμε την κοιλιά μας να γουργουρίζει γιατί ασχολούμαστε συνεχώς με κάτι και ξεχνιόμαστε. Γυρνώντας όμως στην πραγματικότητα\n( στο σπίτι και στη δουλειά) πεινάμε επειδή βαριόμαστε.\nΜετά από όλες αυτές τις πληροφορίες, πάμε να δούμε τη λίστα με τις τροφές που μειώνουν την όρεξη!!!\n3.ΤΡΟΦΙΜΑ ΠΛΟΥΣΙΑ ΣΕ ΠΡΩΤΕΙΝΗ\n6.ΤΡΟΦΙΜΑ ΠΛΟΥΣΙΑ ΣΕ ΧΡΩΜΙΟ


Γ’ ΕΠΣΛ (1ος Όμιλος): Αλλαγή σκυτάλης στην κορυφή\nΔευτέρα 9 Μαρτίου 2015 14:43\nΉττα για τον πρωτοπόρο Θερμαϊκό-Προσπέρασε ο Μελιβοιακός\nΕυνοϊκή ισοπαλία στην Ανάβρα\nΙσόπαλη και με σκορ 2-2 τελείωσε η αναμέτρηση ανάμεσα σε Μελιβοιακό και Αετό Αετολόφου, που έγινε στο γήπεδο της Ανάβρας, λόγω ακαταλληλότητας του γηπέδου της Μελιβοίας. Η ομάδα του Μελιβοιακού ωστόσο, ευνοήθηκε από αυτό το αποτέλεσμα, καθώς πέρασε στην κορυφή του βαθμολογικού πίνακα, έχοντας έναν βαθμό περισσότερο από το Στόμιο, που ηττήθηκε με σκορ 3-1 από το Ολύμπικ και υποχώρησε στην δεύτερη θέση.\nΟι τυπικά φιλοξενούμενοι, αιφνιδίασαν, όταν άνοιξαν το σκορ στο 20ο λεπτό, με πέναλτι το οποίο κέρδισε ο Μπαρούτζας και εκτέλεσε εύστοχα ο Παντελιάδης. Δέκα λεπτά αργότερα, ήρθε το 0-2 για τον Αετό, όταν μετά από προσπάθεια του Αργυρούλη, ο Γραμμένος χωρίς να το θέλει έστειλε την μπάλα στα δίχτυα της ομάδας του. Λίγο πριν τελειώσει το ημίχρονο και συγκεκριμένα στο 43’, ο Μπάτσικας κατάφερε να μειώσει σε 1-2 για τον Μελιβοιακό, με το σκορ αυτό να μένει μέχρι και την ανάπαυλα.\nΣτο δεύτερο μέρος, ο Μελιβοιακός πίεσε και έχασε ευκαιρίες με τους Γουργιώτη Λαδά και Μπάτσικα, ενώ στο 55’ ο Αετόλοφος είχε δοκάρι με τον Ηλία Τζουβάρα και απείλησε κυρίως με τους Γεωργοβίτσα και Κασίδα. Τελικά, στο 89’ ο Γουργιώτης βρήκε τον Κανδυλάρη, που σημείωσε το 2-2, σκορ που παρέμεινε μέχρι και την λήξη του παιχνιδιού.\nΤέλος, να σημειωθεί ότι η ομάδα του Μελιβοιακού, εύχεται περαστικά στον ποδοσφαιριστή της, Μπελιά, που τραυματίστηκε στο παιχνίδι και θα απουσιάσει για 2 μήνες από τις υποχρεώσεις της ομάδας. Επιπλέον, ευχαριστεί θερμά τον πρόεδρο της Προοδευτικής Ανάβρας, κύριο Γιάννη Γιαννουλέα, για την παραχώρηση του γηπέδου της ομάδας.\nΜελιβοιακός: Βούρτουρας, Ρέντζας, Μακρής(65’ Μαλαχτάρης), Γουργιώτης, Μπάτσικας, Λαδάς, Λώλος, Ζεστός(55’ Γκουντάρας Ι.), Γραμμένος, Μπελιάς(2’ Παπαρίζος Μιχ., λ.τ.), Κανδυλάρης Β. του Ι.\nΑετός Αετολόφου: Τζιάτζιος, Ηλιάδης Στ., Παντελιάδης, Λάχο, Τζουβάρας Ι.(46’ Μπρουγαζάς), Τζουβάρας Ηλ., Γεωργοβίτσας, Μπαρούτζας, Ντελλής Αντ.(60’ Κασίδας), Αργυρούλης Δ.(70’ Τζουβάρας Χρ.), Χατζάκος.\nΑνέλπιστη νίκη για το Ολύμπικ\nΤην ήττα γνώρισε ο πρωτοπόρος μέχρι την προηγούμενη αγωνιστική Θερμαϊκός Στομίου, που έχασε με σκορ 3-1 από την Ακαδημια Ολύμπικ και πλέον πέρασε στην δεύτερη θέση της βαθμολογίας, έχοντας έναν βαθμό λιγότερο από τον Μελιβοιακό.\nΟι γηπεδούχοι, μπήκαν δυνατά στον αγωνιστικό χώρο και προηγήθηκαν στο 25’ με τον Ψαθά, που έκανε το 1-0. Το Στόμιο προσπάθησε να απαντήσει και έχασε ευκαιρίες με τους Οικονόμου και Κώστα Αλβανό, ενώ οι γηπεδούχοι είχαν και δοκάρι στο 40ο λεπτό με τον Ψαθά.\nΣτο δεύτερο μέρος, ο Μήλιος έκανε δύο τα τέρματα της ομάδας του, όταν στο 60’ σημείωσε το 2-0, για να μειώσει το Στόμιο πέντε λεπτά αργότερα με τον Ντίνο Ταπατά, που έκανε το 2-1. Παρ’ όλα αυτά, το Ολύμπικ κατάφερε να φτάσει και σε τρίτο γκολ, όταν στο 79’ ο Χατζηβασιλείου, με κομπίνα έπειτα από εκτέλεση φάουλ, έστειλε την μπάλα στα δίχτυα του Φωτίου, διαμορφώνοντας το τελικό 3-1.\nΑκαδημία Ολύμπικ: Παπαδημητρίου, Αθανασίου, Κυρίτσης, Ζουμπελούλης, Κύρκος, Τσιούρης, Ψαθάς(80’ Γκαντούνας), Μίχος(60’ Τσούκαρης), Μήλιος, Χατζηβασιλείου, Κουτσιώνης(70’ Νάκης).\nΘερμαϊκός Στομίου: Φωτίου Δ., Αλεξίου, Θεοδώρου, Τοπάλης(80’ Αλβανός Στ.), Καρέντζος, Πολύζος(70’ Τσιάρας Δ.), Ταπατάς Κ., Ταπατάς Γ., Τσιάρας Γ., Αλβανός Κ., Οικονόμου.\nΣταματημό δεν είχε η Δόξα\nΕυρεία νίκη με σκορ 6-1 πήρε η Δόξα Αμυγδαλής, που κέρδισε με αυτό το σκορ την Φλόγα Ευαγγελισμού και πλησίασε κι άλλο τις πρώτες θέσεις, μετά την ήττα του Στομίου και την ισοπαλία του Μελιβοιακού.\nΟι γηπεδούχοι, ξεκίνησαν να σκοράρουν από νωρίς, όταν μόλις στο 2ο λεπτό, ο Ντάφος έβγαλε μια σέντρα, με την μπάλα να αλλάζει πορεία μετά από κόντρα πάνω σε αμυντικό και να καταλήγει στα δίχτυα. Στο 10’ ο Χατζησάββας, έκανε το 2-0 για την Αμυγδαλή, ενώ στο 30’, ο Καραφύλλι σημείωσε το 3-0. Ο Χατζησάββας με δεύτερο προσωπικό τέρμα έκανε το 4-0, λίγο πριν τελειώσει το πρώτο μέρος του παιχνιδιού.\nΣτο δεύτερο ημίχρονο, ο Καματέρης σημείωσε το 5-0, ενώ οι φιλοξενούμενοι κατάφεραν να μειώσουν σε 5-1, στο 55ο λεπτό, όταν ο Άρης Κορδέλας εκτέλεσε απευθείας ένα φάουλ και κέρδισε τον Δημότσιο. Η Αμυγδαλή είχε την ευκαιρία να σκοράρει και πάλι, πέντε λεπτά αργότερα, όταν ο Καραφύλλι εκτέλεσε πέναλτι, αλλά ο Γιακουβής Ν. κατάφερε να αποκρούσει την μπάλα. Το τελικό 6-1, διαμόρφωσε στο 75ο λεπτό ο Καραφύλλι, με δεύτερο προσωπικό τέρμα.\nΤέλος, να σημειωθεί ότι η Αμυγδαλή εύχεται περαστικά στον ποδοσφαιριστή του Ευαγγελισμού, Διαμαντάκη, που τραυματίστηκε. Από την άλλη, παράπονα εξέφρασε η ομάδα του Ευαγγελισμού για την διαιτησία, καθώς όπως είπαν άνθρωποι της ομάδας, ο διαιτητής έδωσε πάρα πολλά φάουλ στους γηπεδούχους.\nΔόξα Αμυγδαλής: Δημότσιος, Ανδρέου Αγγ., Τσικούρας, Μπραχελίκα, Χατζησάββας, Στεφανούλης(60’ Ντίνας), Καραφύλλι, Κερμελιώτης, Ντάφος Ι., Καματέρης(70’ Ανδρέου Δ.), Παπαδήμος(65’ Αγγελούλης).\nΦλόγα Ευαγγελισμού: Γιακουβής Ν., Τσιάκος, Κόκκινος(70’ Γιακουβής Κ.), Γεροκώστας, Παππάς(60’ Γιακουβής Αθ.), Κορδέλας, Μαντής Παν., Καουνάς, Δήμου, Κίκε, Διαμαντάκης(65’ Μαντής Κ., λ.τ.).\nΠήρε τον πόντο και με δέκα παίκτες\nΙσόπαλη με σκορ 1-1 τελείωσε η αναμέτρηση ανάμεσα στην Έλαφο και την Λάρισα ’88, με τις δύο ομάδες να πετυχαίνουν από ένα γκολ σε κάθε ημίχρονο και στο τέλος να μοιράζονται τον βαθμό της ισοπαλίας αλλά και τις εντυπώσεις.\nΗ Έλαφος, που παρατάχτηκε με πολλές ελλείψεις, ενώ είχε στην αποστολή της μόλις 12 ποδοσφαιριστές, μπήκε δυνατά στο παιχνίδι και αρχικά είχε δύο δοκάρια με τον Ζυγογιώργο. Στο 30’ ο Πανταζής κατάφερε να ανοίξει το σκορ για τους γηπεδούχους, κάνοντας το 1-0. Στην συνέχεια οι γηπεδούχοι έχασαν πολλές ευκαιρίες, κυρίως με τους Ζυγογιώργο, Τσατσανάκο και Καματσέλο.\nΣτο δεύτερο μέρος, η ομάδα της Λάρισας, μπήκε πιο δυνατά στον αγωνιστικό χώρο και κατάφερε να ισοφαρίσει στο 55ο λεπτό, με τον Βασίλη Κωνσταντίνου, που σημείωσε το 1-1. Στο 57’ ο Ζυγογιώργος, βγήκε τετ-α-τετ με τον Γκούλιο, προσπάθησε να τον «κρεμάσει», αλλά έστειλε την μπάλα και πάλι στο δοκάρι.\nΣτο 60’ οι φιλοξενούμενοι έμειναν με δέκα παίκτες, καθώς αποβλήθηκε ο Ναστούδης, με δεύτερη κίτρινη κάρτα, ενώ στο 75’ ο Βασίλης Κωνσταντίνου είχε κι αυτός με την σειρά του δοκάρι. Τελικά, το σκορ παρέμεινε στο 1-1 με τις δύο ομάδες να μοιράζονται από έναν βαθμό. Τέλος, να σημειωθεί ότι η ομάδα της Ελάφου, συγχαίρει τους διαιτητές της αναμέτρησης, για την πολύ καλή τους απόδοση.


El Pais: Η ΕΕ δυσκολεύεται να αντιμετωπίσει τα αποσχιστικά κινήματα | NewsNowgr.com\nEl Pais: Η ΕΕ δυσκολεύεται να αντιμετωπίσει τα αποσχιστικά κινήματα\nΗ οικοδόμηση της ενωμένης Ευρώπης προσφέρει απλές λύσεις σε εθνικά προβλήματα που έμοιαζαν δυσεπίλυτα. Η διεύρυνση προς τα ανατολικά και προς τη Μεσόγειο, το 2004, έμοιαζε με το οριστικό βάλσαμο για τα εθνικιστικά κινήματα μετά τη διάλυση της Γιουγκοσλαβίας. Λόγω και της οικονομικής κρίσης, όμως, το μέτωπο αυτό άνοιξε εκ νέου.\nΗ Σκοτία θα κάνει τον Σεπτέμβριο ένα δημοψήφισμα για την ανεξαρτησία της. Θα ακολουθήσει η Καταλονία, ακόμη και χωρίς την έγκριση της Μαδρίτης. Σε κίνδυνο βρίσκεται και το Βέλγιο, που έμεινε 589 ημέρες χωρίς κυβέρνηση. Όπως λέει στην El Pais ο Χοσέ Ενρίκε Ρουίθ-Ντομένεκ, καθηγητής Μεσαιωνικής Ιστορίας στο Αυτόνομο Πανεπιστήμιο της Βαρκελώνης, «η Ιστορία έχει επιστρέψει στην Ευρώπη και, μαζί μ' αυτήν, η εθνική ιδέα».\nΠαρακολουθήστε την συνέντευξη της Υπ. Ευρωβουλευτή με τη Ν.Δ. Ιωάννας Καλαντζάκου - Τσατσαρώνη χθες [video]


Μετασχηματίζοντας τον κόσμο - GeekD\nΓιώτα Ζώτου - 10 Απριλίου 2018\nΌταν ακούτε ψηφιακή μουσική, η αρμονία και οι συγχορδίες που φθάνουν στα αυτιά σας έχουν πιθανώς ανασυγκροτηθεί από κάποιο αρχείο που τις αποθηκεύει ως συνιστώσες διαφορετικών συχνοτήτων, κατανεμημένες από μια διαδικασία γνωστή ως ανάλυση Fourier.\nΚαθώς ακούτε, ο κοχλίας του αυτιού σας επαναλαμβάνει τη διαδικασία – διαχωρίζοντας τους ήχους σε αυτές τις ίδιες ημιτονοειδείς συνιστώσες πριν σταλούν ηλεκτρικά σήματα στον εγκέφαλο, τα οποία συνθέτουν τα στοιχεία πάλι μαζί.\nΗ ανάλυση Fourier επιτρέπει την κατανόηση και την ανάλυση σύνθετων κυματομορφών με τη διάσπασή τους σε απλούστερα σήματα. Και είναι ένα λαμπρό παράδειγμα της δύναμης και της αξίας της πνευματικής τόλμης.\nΟι ρίζες της ιδέας βρίσκονται στο μακρινό παρελθόν, κάπου στα μέσα της δεκαετίας του 1700, όταν ο Ιταλός μαθηματικός – φυσικός Joseph-Louis Lagrange και άλλοι, μελέτησαν τη δόνηση των χορδών και τη διάδοση του ήχου.\nΌμως ήταν ένας από τους μαθητές του Lagrange, ο Joseph Fourier, ο οποίος το 1822 καθίδρυσε πραγματικά το πεδίο που φέρει το όνομά του.\nΟ Fourier γεννήθηκε πριν από 250 χρόνια, στις 21 Μαρτίου 1768. Σήμερα, ουσιαστικά δεν υπάρχει κλάδος της επιστήμης, της τεχνολογίας και της μηχανικής, που παραμένει ανεπηρέαστος από τις ιδέες του. Οι σύγχρονες εκδοχές της θεωρίας του βοηθούν τους ερευνητές να αναλύουν τα δεδομένα τους σχεδόν σε κάθε επιστημονικό κλάδο, τροφοδοτώντας τα πάντα- από τα βίντεο του YouTube μέχρι τις τεχνικές εκμάθησης μηχανών.\nΟ Joseph Fourier επικεντρώθηκε στη μελέτη της θερμότητας και άρχισε να εφαρμόζει τις μαθηματικές του δεξιότητες για να καταλάβει πώς μεταφέρεται. Είναι ευρέως αναγνωρισμένος ως ο πρώτος επιστήμονας που συμπέρανε πώς το φαινόμενο του θερμοκηπίου θα μπορούσε να αυξήσει τη θερμοκρασία του πλανήτη.\nΉθελε επίσης να καταλάβει τον τρόπο με τον οποίο διαδίδεται η θερμότητα σε ένα στερεό αντικείμενο. Ανακάλυψε την εξίσωση που διέπει αυτό το φαινόμενο και έδειξε πώς λύνεται – προβλέποντας πώς θα εξελιχθεί η κατανομή της θερμοκρασίας. Έτσι, ανέλυσε το προφίλ θερμοκρασίας μέσω τριγωνομετρικών εξισώσεων, σαν να ήταν ένα ηχητικό κύμα.\nΚατά βάση, η ανάλυσή του περιελάμβανε συναρτήσεις για τις οποίες επιτρεπόταν η θερμοκρασία να έχει «ασυνέχειες» ή απότομα άλματα. Γεγονός που δεν έβρισκε σύμφωνους τους μαθηματικούς της εποχής, οι οποίοι ήταν πολύ πιο εξοικειωμένοι με πιο ομαλές καμπύλες. Ωστόσο, αναπτύσσοντας τις ιδέες του, ο Fourier άρχισε να κερδίζει τους επικριτές του.\nΠέρα από την ανάλυση μιας συνάρτησης σε συχνότητες, ο Fourier δημιούργησε ένα «διπλό» προφίλ που κωδικοποιεί όλες αυτές τις συχνότητες και αυτό έγινε γνωστό ως μετασχηματισμός Fourier.\nΤον εικοστό αιώνα, ο μετασχηματισμός Fourier αποτέλεσε τον κεντρικό πυλώνα της κβαντικής μηχανικής, δείχνοντας πως οι φυσικές ποσότητες όπως η θέση και η ορμή είναι συμπληρωματικές μεταξύ τους.\nΑυτό σημαίνει ότι ο προσδιορισμός της θέσης και της ορμής ενός σωματιδίου που κινείται, περιέχει απαραιτήτως σφάλματα, το γινόμενο των οποίων δεν μπορεί να είναι μικρότερο από την κβαντική σταθερά του Plank h, και ότι, αν και αυτά τα σφάλματα είναι αμελητέα στην ανθρώπινη κλίμακα, δεν μπορούν να αγνοηθούν στις μελέτες του ατόμου. Αυτή η «αβεβαιότητα του Heisenberg» θεωρείται τώρα ως μία από τις θεμελιώδεις αρχές της φύσης.\nΟι σύγχρονες ενσαρκώσεις της ανάλυσης Fourier περιλαμβάνουν το «γρήγορο μετασχηματισμό Fourier» και το «διακριτό μετασχηματισμό Fourier», που επιτρέπουν την ταχύτερη και αποδοτικότερη επεξεργασία μεγάλων ποσοτήτων πληροφοριών, συμπεριλαμβανομένων των δεδομένων που παράγονται από τους αστρονόμους.\nΟ Fourier θα είναι σίγουρα ικανοποιημένος που οι ιδέες του έχουν βρει εφαρμογή σε διάφορες επιστήμες. Γράφοντας σε κάποιον φίλο του πριν 229 χρόνια, ανέφερε την μέχρι τότε έλλειψη αναγνωρισιμότητας που βίωνε: «Χθες ήταν το 21ο έτος της ηλικίας μου: σε αυτή την ηλικία, ο Newton και ο Pascal είχαν ήδη αποκτήσει πολλές αξιώσεις μέσω των οποίων περνούσαν στην αθανασία.”\nΠέτυχε στα πενήντα του. Η υπομονή είναι αρετή, το ίδιο όμως ισχύει και για τη θέληση να ακολουθήσουμε τις ιδέες που η συμβατική σοφία θεωρεί παράλογες.\nnature.com – Fourier’s transformational thinking\nTagged Fourier, μαθηματικά


Corny Cyprus, Προϊόντα\nΟι πολύ πρακτικές οικογενειακές συσκευασίες με 6 μπάρες δημητριακών x25γρ συμπληρώνουν την πλούσια γκάμα των αγαπημένων σε όλους Corny καλύπτοντας έτσι όλες τις διατροφικές απαιτήσεις των καταναλωτών. Τα Corny με μοναδικές υπέροχες γεύσεις ανταποκρίνονται πλήρως σε μια ισορροπημένη διατροφή αφού είναι πλούσια σε βιταμίνες, ιχνοστοιχεία και φυτικές ίνες, ενώ αποτελούν την ιδανική πρόταση για την διατήρηση της σιλουέτας αφού είναι χαμηλά σε λιπαρά και θερμίδες.\nΟι μπάρες δημητριακών Corny είναι υπέροχα snacks σε μοναδικές γεύσεις φτιαγμένα από δημητριακά, φρούτα και ξηρούς καρπούς. Ανταποκρίνονται πλήρως σε μια υγιεινή διατροφή, γιατί είναι πλούσια σε βιταμίνες, ιχνοστοιχεία και φυτικές ίνες, ενώ αποτελούν την ιδανική πρόταση για τη διατήρηση της σιλουέτας, αφού είναι χαμηλά σε λιπαρά και θερμίδες. Τα Snacks Δημητριακών Corny είναι άριστη φυσική πηγή ενέργειας για όλες τις ώρες της ημέρας.\nΤα Corny Free είναι ένας υπέροχος συνδυασμός από δημητριακά, φρούτα και ξηρούς καρπούς πολύ χαμηλά σε λιπαρά και με λιγότερες από 70 θερμίδες ανά μπάρα. Τα Corny Free ανταποκρίνονται πλήρως σε μια υγιεινή διατροφή γιατί είναι πλούσια σε βιταμίνες, ιχνοστοιχεία και φυτικές ίνες, ενώ αποτελούν τον απόλυτο σύμμαχο της γραμμής σας προσφέροντας σας απόλαυση χωρίς τύψεις κάθε φορά που θα θέλατε κάτι υγιεινό, γευστικό και ελαφρύ.\nΤα Corny Milk ανήκουν και αυτά στην πολυμελή οικογένεια των Corny. Είναι φτιαγμένα από τα καλύτερα δημητριακά. Περιέχουν μέλι και λαχταριστή κρέμα από γάλα και είναι πλούσια σε πολύτιμο ασβέστιο. Τα Corny Milk δεν περιέχουν καθόλου συντηρητικά χρώματα και αρώματα. Θεωρούνται ένα από τα πιο υγιεινά σνακ, ιδανικά για μικρά και μεγάλα παιδιά.....\n© 2012, C.M. LONDOU TRADING LTD, All Rights Reserved


Ιστολόγιο για την Ποίηση, την Εκπαίδευση και την Ψυχική Υγεία: Σπορείο στα χρόνια της Ύφεσης\nΣπορείο στα χρόνια της Ύφεσης\nΗ συρρυκνωμένη κοινωνία αφήνει ευκαιρίες για ανάπτυξη;\nΔεδομένο: Η ύφεση θα μας κυβερνά για πολλά - πολλά χρόνια. Αρκεί να θυμηθούμε την παρουσία του ΔΟΕ στην Ελλάδα (από το 1897 έως το 1978) για να καταλάβουμε τις μακροχρόνιες συνέπειες που θα έχει στις ζωές των παιδιών και των εγγονών μας το μνημόνιο.\nΑλλά δεν έχω πρόθεση να ελεεινολογήσω. Η χώρα είναι αυτή που είναι, λεηλατημένη από τους ίδιους της τους κατοίκους, διαλυμένη από τους εκπροσώπους των πολιτών της, που λυμαίνονται τους θεσμούς, με την ανοχή των ψηφοφόρων, από τη μεταπολίτευση και δώθε. Η χώρα ζει μια παρακμή πολιτειακή και πολιτική χρόνια τώρα, παρακμή κοινωνική και ηθική, με κορυφαία στιγμή τους Ολυμπιακούς Αγώνες (βλέπε: ντόπες, μίζες, χρηματιστήρια).\nΖητούμενο: ποια ανάπτυξη μπορούμε να ευαγγελιζόμαστε σήμερα;\nΣίγουρα όχι αυτή των δεικτών. Μπορούμε να επιζητήσουμε μόνο αδιόρατες μετατοπίσεις μέσα μας, σαν άτομα και σαν κοινωνικές ομάδες, ώστε να παραταχθούμε συστρατευμένοι, απέναντι στην απόγνωση που ξεσπά, εντός και γύρω. Αυτές οι αδιόρατες μετατοπίσεις, που δεν τις πιάνουν οι δείκτες και οι στατιστικές, είναι ο θεραπευτικός επαναπροσδιορισμός των αξιών, ατομικά, ηθικά, κοινωνικά, πολιτικά. Θεωρώ ότι για τον εκμαυλισμένο, λοβοτομημένο Έλληνα της τελευταίας τριακονταετίας η παρούσα κρίση αποτελεί μια μεγάλη πρόκληση προς αυτή την κατεύθυνση, έστω υπό το κράτος της Ανάγκης.\nΖούμε ένα τέλος εποχής. Και γι' αυτό θα δουν πολύ θάνατο τα μάτια μας. Κάθε τέλος έχει αποδόμηση, και σήψη. Ας είμαστε προετοιμασμένοι για τα σκουλήκια. Κι ευγνώμονες που επιτέλους άρχισαν το δημιουργικό τους έργο.\nΑνάπτυξη μέσα σ' αυτό το τοπίο λογαριάζω μια δημιουργική πρόκληση για Θεραπεία των αποστημάτων της ελλαδικής ύβρεως. Μια ανιδιοτελή ματιά προς το μέλλον της ελληνικής ιδιοπροσωπίας. Σπορά μιας ελπίδας. Καλλιέργεια του ψυχικού βιότοπου. Συνείδηση και συλλογικότητα.\nΤο δέντρο που έχει μέσα του ο σπόρος πιθανόν εμείς δεν θα το δούμε.\nΜα αν δεν πιστέψουμε ότι υπάρχει, πώς θα το καλλιεργήσουμε;\nΑναρτήθηκε από Νίκος Τομαράς στις 22.3.12